Pernah tak UAI beranak – soal Ustazah Siti Afifah
Oleh KOSMO!

11 November 2022, 6:19 pm
PETALING JAYA – Isu berkenaan suami yang dikatakan dayus kerana membenarkan doktor lelaki menyambut bayi mereka ketika bersalin nampaknya belum berakhir lagi.
Terkini, penceramah kontroversi, Ustazah Siti Afifah yang tular berkenaan isu bersalin sebelum ini menyoal pula Ustaz Azhar Idrus yang mengaitkan (bersalin) adalah dalam keadaan darurat.
“Pernah tak ustaz berada dalam situasi dalam tu, ustaz pernah bersalin tak? Ustaz pernah rasa sakit seperti mana orang wanita rasa ketika bersalin?
“Betul ustaz ada isteri, tapi ustaz tidak pernah rasa bagaimana dijolok dan sakitnya ketika bersalin,” ujar Siti Afifah melalui video terbaharunya.
Paling menyedihkan apabila Siti Afifah turut mengaitkan tentang para ulama seperti Azhar Idrus yang tidak menyokong apa yang diperjuangkannya mengenai isu bersalin ini.
“Apa yang ustaz buat sebagai seorang alim ulama, orang berilmu. Mana perjuangan ustaz selama ini, mana jiwa kamu.

“Ini maruah wanita ni, jangan kita mudah sangat kata ini haram dan ini halal,” soalnya.
Sebelum ini, Azhar melalui satu ceramahnya berkata, wanita yang bersalin dengan disambut doktor lelaki berada dalam keadaan darurat yang mana ketika itu tiada pilihan.
“Bersalin ini berkait dengan nyawa iaitu dua nyawa (anak dan ibu), jika sudah masuk dalam bilik persalinan tak akan kita nak pilih doktor pulak.
“Yang berdosa ni apabila wanita sengaja pilih nak doktor lelaki, bagi yang berduit bersalin dekat hospital swata tapi minta atau sengaja nak doktor lelaki yang sambut bayinya,” jelas Azhar Idrus.
Rata- rata pengguna media sosial turut menyokong apa yang telah diterangkan oleh Azhar Idrus berkenaan dengan keadaan semasa wanita bersalin yang berada dalam tempoh darurat.
“Aku sebenarnya faham je apa yang UAI sampaikan, kenapa ustazah ini pula yang mengarut sampai kata orang ulama tak menyokong.
“Memang bersalin dalam keadaan darurat, kecualilah kita yang memilih nak doktor lelaki,” ujar Farah Nadia.
“Kak saya tahu sakit, tapi kalau kita sudah berada dalam bilik bersalin dan tengah tahan sakit tak akan la kita tak nak bersalin, nak tunggu juga doktor wanita.
“Kalau kak dalam keadaan macam tu akak sanggup tunggu ke? Kalau doktor wanita memang tak ada macam mana pula ye kak?” soal Adrine Mikael. – KOSMO! ONLINE


Peluru sesat tembusi badan pesawat
Oleh KOSMO!

11 November 2022, 5:28 pm
BEIRUT – Sebuah pesawat terkena sebutir peluru sesat yang menembusi fiuslaj dan hampir mengenai kepala penumpang semasa mendarat di Beirut, Lebanon, lapor akhbar The Sun semalam.
Gambar dari lokasi kejadian memaparkan badan pesawat penumpang milik Middle East Airlines (MEA) berlubang dalam insiden yang berlaku kelmarin.
Penebat pesawat itu ditembusi sebutir peluru dekat tempat duduk penumpang di barisan hadapan.
Pesawat itu berlepas dari Jordan tanpa mengalami sebarang masalah sebelum berlaku kekecohan ketika mendarat di ibu negara Lebanon tersebut. Tiada kecederaan dilaporkan dalam  insiden terbabit, kata Pengerusi MEA, Mohamad E-Hout.
Ahli Parlimen Lebanon, Paula Yacoubian menaiki pesawat itu dan berada di tempat duduk 2F apabila peluru itu menembusi badan pesawat ‘tepat di atas kepalanya’. Beliau berkongsi imej kejadian di laman Twitter dan menggesa tindakan keras diambil terhadap pelaku.
“Daripada mengucapkan selamat pagi, kita mesti mengucapkan antara satu sama lain, Alhamdulillah untuk keselamatan. Penggunaan senjata yang tidak terkawal dan peluru sesat mesti dihentikan,” katanya.

Insiden itu menandakan kali pertama sebuah pesawat berdepan serangan peluru sesat di Lapangan Terbang Beirut, kata Hout.
Hout menjelaskan, tujuh hingga lapan pesawat yang diletakkan di lapangan terbang itu terkena bedilan peluru sesat dari kawasan berdekatan pada setiap tahun.
Acara tembakan rambang sempena perayaan adalah perkara biasa di Lebanon termasuk bertujuan memperingati ucapan ketua politik, pelepasan keputusan peperiksaan rasmi dan acara penting lain.
Pemilikan senjata api yang meluas menyaksikan negara itu menduduki tempat ke-58 di seluruh dunia untuk senjata api milik persendirian per kapita. – Agensi


PRU15: Ahli Parlimen bukan budak sekolah – Abdul Hadi
Oleh MOHD AZLI ADLAN

11 November 2022, 4:57 pm
MARANG – Presiden Pas, Tan Sri Abdul Hadi Awang mempertahankan rekod buruk kehadiran ke Sidang Dewan Rakyat pada Penggal ke-14 lalu tidak boleh dianggap sebagai ponteng.
Beliau berkata, kehadiran ahli Parlimen ke Dewan Rakyat tidak boleh disamakan seperti kewajiban pelajar hadir ke sekolah.
“Kehadiran ke Parlimen bukan macam kehadiran ke sekolah. Itu orang tak faham, menteri-menteri bukan duduk tunggu sahaja.
“Kebiasaannya saya tidak hadir ke Dewan Rakyat kerana mempunyai urusan lain termasuk menjalankan tugas-tugas khas selaku Duta Khas Perdana Menteri ke Timur Tengah serta ahli Parlimen,” katanya ketika ditemui di Rusila di sini hari ini.
Terdahulu, Abdul Hadi didakwa mencatat rekod kehadiran antara terendah pada sidang Dewan Rakyat penggal lalu dengan hanya hadir 21 daripada 71 sesi.
Abdul Hadi menambah, ketidakhadiran beliau ke sidang Dewan Rakyat juga bagi memberi lebih ruang dan pengalaman kepada ahli Parlimen Pas lebih muda untuk menyertai sesi perbahasan.

Penyandang kerusi Parlimen Marang itu berkata, sebagai ahli parlimen veteran yang sudah berada di Dewan Rakyat sejak tahun 1990, beliau mahu memberi koutanya kepada wakil rakyat muda bagi melibatkan diri dalam perbahasan.
“Isu (kehadiran rendah beliau ke sidang Dewan Rakyat) yang dimainkan pihak lawan sewaktu kempen Pilihan Raya Umum ke-15 (PRU15) ini tidak akan menjejaskan saya,” katanya. – KOSMO! ONLINE


Garu kepala tak dapat cabut selipar abang
Oleh NUR ALWANI A. BAKAR

11 November 2022, 5:07 pm
PETALING JAYA – Gelagat seorang kanak-kanak lelaki yang cuba membantu abangnya mencabut selipar yang melekat pada kaki ketika mandi hujan menarik perhatian netizen semalam.
Video itu dirakam oleh ibu mereka dan kemudiannya dikongsi menerusi sebuah akaun TikTok yang bernama @Zieranazirah sebelum tular di media sosial.
Berdasarkan rakaman video itu, kanak-kanak terbabit dilihat bertungkus-lumus untuk mencabut selipar yang melekat itu dengan menguis selipar tersebut dengan selipar yang lain.
Lebih melucukan apabila adiknya menggarukan kepala apabila selipar itu masih melekat pada kaki abangnya walaupun pelbagai usaha telah dilakukan.
Setakat ini, video tersebut telah menerima sebanyak 285,800 tontonan dengan 944 perkongsian dan 16,800 tanda suka.
Rata-rata orang ramai memuji tindakan si adik yang dilihat cuba sedaya-upaya membantu abangnya walaupun dalam keadaan hujan lebat.

“Adik pun susah betul hendak tolong tarikkan,” komen Izan di ruangan komen.
“Yang penting adik dia ada usaha hendak tolong abang dia,” tulis Aina.
“Apa yang buat aku ketawa adalah apabila adik dia cuba cungkil selipar abang dia dengan menggunakan seliparnya,” kata Ahmad. -KOSMO! ONLINE


‘Tok Wan’ malu-malu kena rakam cucu
Oleh NUR ALWANI A. BAKAR

11 November 2022, 5:28 pm
PETALING JAYA – Tindakan seorang cucu yang merakam keletah datuknya telah mengundang pelbagai reaksi daripada orang ramai dalam satu video tular, semalam.
Video tersebut dikongsi di akaun @kirburn menunjukkan warga emas terbabit segan apabila dirakam dan ingin menukar gayanya terlebih dahulu supaya kelihatan lebih kemas.
Menerusi video berikut, warga emas itu dilihat bangun lalu merapikan rambutnya sebelum menyuruh cucunya merakam dirinya semula.
“Sekejap, kena pakai elok-elok dulu, baru tangkap gambar. Nanti orang tengok tidak kemas” ujarnya dalam video tersebut.
Orang ramai turut terhibur akan gelagat warga emas tersebut dan memujinya di ruangan komen.
“Tok Wan tidak pakai songkok pun nampak segak. Senyum biar lebih sikit,” tulis Nonya.

“Ingatkan Tok Wan nak marah, rupanya hendak ambil songkok. Tidak guna songkok pun dah segak,” ujar Ainn.
“Comel sangat. Mesti masa muda dulu, selalu sikat rambut bagi nampak tampan,” komen Farzana.
Video tersebut telah menerima sebanyak 173,100 tontonan dengan 158 perkongsian dan 20,500 tanda suka. – KOSMO! ONLINE


PRU15: Tidak salah bercita-cita jadi PM – KJ
Oleh AMREE AHMAD

11 November 2022, 4:44 pm
CYBERJAYA – Calon Barisan Nasional (BN), Khairy Jamaluddin Abu Bakar menempelak lawannya dari Pakatan Harapan (PH) di Sungai Buloh yang mendakwa beliau ‘gila kuasa’ mahu menjadi Perdana Menteri.
Sambil menyifatkan kenyataan Datuk R. Ramanan itu cuma sebagai pendapat peribadi, beliau dalam nada sindiran berkata, semua ahli politik memang ada impian mahu jawatan tersebut.
“Tidak salah untuk sesiapa yang jadi Ahli Parlimen mempunyai cita-cita itu. Semua orang pun boleh sahaja ada impian (jadi Perdana Menteri),” katanya pada sidang akhbar di sini hari ini.
Terdahulu, beliau yang juga Menteri Kesihatan telah merasmikan Pengoperasian Hospital Cyberjaya yang turut dihadiri oleh Pengarah Kesihatan Selangor, Datuk Dr. Sha’ari Ngadiman.
Fasiliti yang bernilai RM508 juta di kawasan seluas lebih lima hektar itu memiliki kapasiti 288 katil dan memberi manfaat kepada kira-kira 282,000 penduduk di sekitar Daerah Sepang.
Kelmarin, Ramanan pada sidang akhbar mendakwa tindakan Khairy mengumumkan hasrat menjadi Perdana Menteri disifatkannya sebagai gila kuasa, jawatan, glamor dan sesat jalan.

Timbalan Ketua UMNO Bahagian Rembau itu menyasarkan cita-cita tersebut ketika berucap semasa berkempen dalam sesi Ceramah Kata Janji KJ di Saujana Utama pada Selasa lepas.
Mengulas lanjut, Khairy berkata, bayangan diberikan itu membuktikan bahawa UMNO dan BN sebenarnya tidak ketandusan pemimpin pelapis yang boleh menerajui kerajaan persekutuan.
“Salahkah cita-cita padahal saya cuma beri bayangan itu sekali gus dapat berkhidmat kepada rakyat dan jika diberikan peluang untuk mengemudi negara kemudian, itu sahaja,” jelasnya.
Justeru ujarnya, beliau menyangkal tohmahan Ramanan kononnya impian itu sebagai sibuk berpolitik setiap masa sedangkan tiada masalah pun untuk ‘jaga’ kawasan dan ada cita-cita.
Bahkan, beliau merujuk semua penyandang jawatan tersebut yang sebenarnya boleh bekerja secara serentak untuk kedua-dua perkara dan bukan perkara baharu di mana-mana negara.
Kerusi Sungai Buloh menyaksikan pertandingan tujuh penjuru termasuk Mohd. Ghazali Md. Hamin dari Perikatan Nasional dan Mohd. Akmal Mohd. Yusof dari Parti Pejuang Tanah Air.- KOSMO! ONLINE


Permit ‘walkabout’ hanya perlu mohon sekali
Oleh KOSMO!

11 November 2022, 4:50 pm
PETALING JAYA- Calon atau pihak parti yang berkempen pada Pilihan Raya Umum ke-15 (PRU15) perlu membuat permohonan sekali sahaja untuk mendapatkan permit bagi aktiviti ‘walkabout’.
Pengarah Op PRU15 Polis Diraja Malaysia (PDRM), Datuk Seri Hazani Ghazali berkata, permohonan itu dibuat untuk keseluruhan tempoh berkempen dalam Parlimen atau Dewan Undangan Negeri (DUN) di mana calon bertanding.
“Jika kawasan ditandingi melibatkan dua atau lebih daerah, maka permohonan perlu dikemukakan di salah satu Ibu Pejabat Polis Daerah (IPD) berkaitan.
“Keperluan permohonan permit ini bagi membolehkan PDRM mengambil langkah memastikan calon-calon dapat menjalankan aktiviti kempen dengan lancar,” katanya dalam satu kenyataan di sini hari ini.
Tambah Hazani, sepertimana ketetapan di bawah Subseksyen 24B(3) Akta 5 (kempen pilihan raya dan batasan mengenainya), calon-calon perlu mengemukakan permohonan permit setiap kali mengadakan aktiviti perjumpaan awam terbuka.
Katanya, ini termasuk perhimpunan awam terbuka, pertunjukan awam terbuka, hiburan awam terbuka atau memberikan ucapan awam atau syarahan terbuka semasa pilihan raya.

“Calon-calon yang bertanding hendaklah mengambil langkah bagi memastikan pertembungan dielakkan dan tiada provokasi lisan atau fizikal timbul semasa program ‘walkabout’ dijalankan,” tambahnya. – KOSMO! ONLINE


KDNK meningkat, tuduhan kerajaan gagal tidak berasas
Oleh ABDUL RASHID ABDUL RAHMAN

11 November 2022, 5:36 pm
BERA – Datuk Seri Ismail Sabri Yaakob berkata, usaha memulihkan ekonomi negara berada pada landasan yang betul apabila pertumbuhan ekonomi negara yang dipacu dengan baik.
Menurut Perdana Menteri, ia dibuktikan apabila Bank Negara Malaysia mengumumkan Keluaran Dalam Negara Kasar (KDNK) meningkat kepada 14.2 peratus pada suku ketiga tahun ini berbanding lima peratus dan 8.9 peratus masing-masing pada suku pertama dan kedua.
Malah katanya, kadar pengangguran juga menunjukkan trend penurunan iaitu 3.6 peratus pada bulan September tahun ini berbanding 3.7 peratus pada bulan sebelumnya.
“Saya hendak buktikan bahawa tuduhan-tuduhan yang mengatakan kerajaan gagal memulihkan ekonomi dan sebagainya adalah satu dakwaan yang tidak berfakta sedangkan kita membuktikan berlaku peningkatan yang mendadak dalam KDNK negara.
“Malah pengangguran dimomokkkan seolah-olah rakyat tiada pekerjaan jadi angka-angka membuktikan kerajaan berjaya menurunkan kadar pengangguran,”katanya dalam sidang akhbar pada program ramah mesra bersama penduduk Kampung Bongkok di Bilik Gerakan Kampung Bongkok di sini hari ini.
Menurut Ismail Sabri, pertumbunan KDNK negara merupakan yang tertinggi jika dibandingkan dengan negara lain di Asia Tenggara sekali gus membuktikan usaha peningkatan ekonomi dilakukan kerajaan adalah tepat.

Jika dibandingkan kadar KDNK bagi suku ketiga Singapura adalah 4.4 peratus, Indonesia (5.72 peratus), Filipina (7.6 peratus), Vietnam (13.67 peratus) dan China sebanyak 3.9 peratus.
Ismail Sabri menambah trend penurunan kadar pengangguran negara adalah hasil pelbagai program yang diperkenalkan kerajaan seperti program jamin kerja dan sebagainya.
Dalam pada itu beliau berkata, perdagangan borong dan runcit negara juga menunjukkan peningkatan sebanyak 23.9 peratus pada September apabila mencapai RM134 bilion berbanding dalam tempoh yang sama tahun lalu sebanyak RM108.1 bilion.
“Ini bermakna ada peningkatan dari segi jualan perdangangan dan dari segi jualan runcit dan sebagainya seperti borong juga berlaku peningkatan dan saya harap itu memberikan gambaran bahawa rakyat masih mampu berbelanja,”ujarnya. – KOSMO! ONLINE


‘Adik-beradik Myvi kalau bergaduh macam ini’
Oleh FLORINA DERIS

11 November 2022, 5:41 pm
PETALING JAYA – Kemalangan yang melibatkan tiga buah kereta berjenama Myvi dan bewarna putih semalam disifatkan sesuatu yang unik sekali gus
berjaya menghibur netizen.
Kejadian yang serius itu bertukar menjadi menarik susulan ia melibatkan kenderaan yang memiliki jenama dan warna yang sama sekali gus menimbulkan pelbagai reaksi daripada pengguna TikTok.
“Bagaimana agaknya hendak diterangkan kejadian ini jika masuk mahkamah.
Mula-mula Myvi putih hendak memotong Myvi putih, tiba-tiba Myvi putih yang datang entah dari mana terlanggar Myvi putih,” ujar seorang di media sosial itu.
“Masya-Allah. Jika sudah memang jodoh, tidak akan kemana dan pasti akan bertemu juga,” seloroh seorang lagi netizen.
“Adik-beradik, kalau bergaduh memang seperti ini. Masing-masing enggan mengalah,” kata seorang pengguna lagi.

Dalam pada itu, terdapat juga pengguna yang mendoakan mereka dan meminta para pemandu untuk sentiasa berhati-hati bagi mengelakkan perkara buruk seperti ini berulang.
“Semoga dipermudahkan segala urusan anda semua. Kita tidak mahu benda seperti ini berlaku tetapi ia sudah tertulis,” komen seorang pengguna.
Video tular yang dimuatnaik oleh Muhd Taufiqq di TikTok itu seterusnya berjaya meraih sebanyak 669,100 jumlah tontonan dan 53,000 tanda suka setakat ini. – KOSMO! ONLINE


PRU15: Salah pilih negara rosak
Oleh MOHD. HUSNI MOHD. NOOR

11 November 2022, 5:01 pm
PUTRAJAYA – Pemilihan pemimpin dari kalangan individu yang berintegriti akan menyumbang kepada pembangunan sebuah negara, bangsa dan tamadun yang hebat.
Itu ingatan diberikan Menteri Dalam Negeri, Datuk Seri Hamzah Zainuddin kepada lebih 900 anggota dan pegawai imigresen yang hadir pada Majlis Perhimpunan Bulanan Jabatan Imigresen Malaysia (JIM), di sini hari ini.
Hamzah yang juga calon kerusi Parlimen Larut berkata, ingatan itu diberikan beliau memandangkan negara bakal menghadapi Pilihan Raya Umum Ke-15 (PRU-15) pada 19 November ini.
“Saya ingin mengambil kesempatan ini untuk menyeru semua pegawai imigresen supaya membuat pilihan yang bijak.
“Pemimpin yang berintegriti akan memastikan khazanah serta ekonomi negara ditadbir urus dengan penuh amanah dan harus diingatkan bahawa integriti adalah prasyarat kepada sebuah kerajaan yang stabil,” katanya.
Katanya, apa yang disampaikan beliau itu adalah sesuatu untuk difikirkan bersama demi agama, bangsa dan negara.

Hamzah berkata, salah memilih pemimpin akan meletakkan negara dalam keadaan paling runcing.
“Tidak lama lagi kita akan bersama-sama memilih dan menentukan masa depan negara,” katanya.-KOSMO! ONLINE


Peluang menarik bertemu Seolhyun secara maya
Oleh NUR AL-FAIRUZA SYARFA NOR SAIDI

11 November 2022, 5:00 pm
SELEPAS dua tahun berehat dari dunia seni, penyanyi dan pelakon Seolhyun akhirnya membuat kemunculan semula dalam drama terbaharu berjudul Summer Strike.
Drama 16 episod tersebut akan mula bersiaran pada 22 November ini menerusi ONE TV Asia saluran Astro 393 pukul 6.55 petang menampilkan Seolhyun bergandingan dengan aktor popular Im Siwan.
Summer Strike mengisahkan Yeoreum (Seolhyun) yang penat dengan kerja dan sentiasa berdepan nasib malang dalam hubungan cinta lampau.
Sehinggakan dia mengambil keputusan berpindah ke sebuah perkampungan pantai kecil dan kemudian bertemu dengan Daebum (Siwan) yang memiliki nasib sama sepertinya.
Khas sempena pelancaran drama tersebut sekali gus dalam usaha mendekatkan peminat dengan selebriti kegemaran mereka, ONE TV akan mengadakan acara penstriman Facebook Live, Onederful Day With Kim Seol Hyun pada 13 November ini.
Acara tersebut dibuka kepada semua dan peminat boleh menyertai permainan interaktif termasuk sesi soal jawab bersama anggota AOA itu menerusi laman Facebook ONE TV Asia pada pukul 3.45 petang.

Lebih mengujakan, seorang pelanggan Astro berpeluang memenangi percutian selama empat hari tiga malam untuk dua orang ke Korea Selatan sebagai ONE SuperFAN Travel Insider.
Pemenang yang bertuah berpeluang merasai pengalaman luar biasa dengan menyelami budaya Korea dan meneroka bandar Seoul di samping menikmati hidangan makanan enak serta banyak lagi aktiviti menarik lain.
Di samping itu, seramai 30 orang pelanggan Astro akan dipilih untuk memenangi pas bertemu Seolhyun secara dekat menerusi sesi pertemuan eksklusif tertutup yang diadakan secara maya.
Untuk keterangan lanjut, boleh layar aplikasi My Astro atau ikuti media sosial Facebook, Twitter, Instagram dan TikTok ONEtvasia. – KOSMO! ONLINE


Mulianya hati Song Ji-hyo, bantu peminat terjatuh
Oleh NUR AL-FAIRUZA SYARFA NOR SAIDI

11 November 2022, 3:46 pm
BUKAN hanya cantik bahkan keperibadian selebriti rancangan aneka ragam popular Running Man, Song Ji-hyo disanjung tinggi peminat.
Semuanya selepas tular aksi spontan aktres popular itu membantu seorang peminat yang terjatuh sewaktu menyambut ketibaannya di Lapangan Terbang Antarabangsa Kuala Lumpur (KLIA) semalam.
Peminat yang hadir ke KLIA bagi menyambut kedatangan dan melihat secara dekat selebriti popular itu tiba dari Korea Selatan untuk menghadiri sebuah acara di sini pada hari ini dan esok.
Bagaimanapun, keadaan sesak dengan ramai peminat berkumpul dan berasak-asak membuatkan seorang peminat terjatuh.
Ji-hyo dengan pantas meluru mendapatkan peminat itu sekali gus tindakannya menyentuh hati ramai yang memuji sikap baik pelakon itu.
“Dia antara artis yang saya hormati. Tiada kontroversi, baik, cantik, dan yang paling penting tertarik kerana menjadi diri sendiri,” kata peminat.

“Baiknya dia. Pengawal kawal dengan ketat pun dia tetap hulur tangan ambil hadiah daripada peminat,” tulis pengikut.
Disebabkan insiden tersebut, ramai peminat ingin pura-pura jatuh di hadapan Ji-hyo dengan harapan dapat dibantu oleh pelakon drama The Witch’s Diner itu.
Semalam, Ji-hyo tiba di Kuala Lumpur untuk berjumpa peminat Malaysia dengan menghadiri sebuah acara bertempat di pusat beli-belah Tropicana Gardens Mall, di sini pada hari ini dan esok secara percuma. -KOSMO! ONLINE


Rokok seludup RM1.69 juta dirampas
Oleh MOHD AZLI ADLAN

11 November 2022, 4:44 pm
BESUT – Helah sindiket mengambil kesempatan kesibukan pihak berkuasa menguruskan perjalanan Pilihan Raya Umum ke-15 (PRU15) untuk menyeludup rokok menggunakan jalan laut gagal apabila berjaya dihidu Pasukan Gerakan Marin (PGM) di sini pada kelmarin.
Serbuan pada pukul 11.30 malam tersebut berjaya merampas 198 kotak mengandungi 9,900 karton rokok disyaki seludup yang dianggarkan bernilai keseluruhan RM1.69 juta.
Ketua Polis Daerah Besut, Superintendan Abdul Rozak Muhammad berkata, sepasukan anggota PGM yang melakukan rondaan terserempak dengan sebuah lori mencurigakan di kawasan pemecah ombak di Pantai Air Tawar di sini.
“Beberapa lelaki dikesan memunggah barangan ke dalam lori berkenaan sebelum bertindak melarikan diri apabila menyedari kehadiran pihak berkuasa.
“Pemeriksaan di dalam lori dan lokasi tersebut menjumpai 198 kotak mengambung rokok disyaki seludup,” katanya pada sidang akhbar di Ibu Pejabat Polis Daerah Besut di sini hari ini.
Abdul Rozak berkata, rampasan rokok seludup yang dipercayai dibawa masuk dari negara jiran itu merupakan terbesar bagi daerah tersebut pada tahun ini.

Tambah beliau, kes disiasat mengikut Seksyen 135 (1) (e) Akta Kastam 1967. – KOSMO! ONLINE


PRU15: Calon BN tidak patah semangat walau diperas ugut
Oleh ASLIZA MUSA

11 November 2022, 4:16 pm
IPOH – Walaupun diperas ugut, calon Barisan Nasional (BN) bagi kerusi Dewan Undangan Negeri (DUN) Hulu Kinta, Datuk Mazlan Abd. Rahman tidak patah semangat untuk meneruskan kempen Pilihan Raya Umum ke-15 (PRU15).
Menurutnya, beliau sama sekali tidak gentar dengan ugutan itu meskipun ia merupakan cubaan untuk menyerang peribadinya.
“Sepanjang berkempen, saya tidak pernah kacau orang dan menyentuh peribadi sesiapa termasuk calon-calon yang bertanding.
“Saya berkawan dengan semua, malah jika jumpa calon atau penyokong parti lawan, kami berpelukan. Masyarakat di sini juga mengenali saya melalui kerja dan perkhidmatan.
“Saya berjuang dalam politik hampir 28 tahun dan melalui banyak proses termasuk dilemparkan pelbagai fitnah. Ugutan ini tidak akan mematahkan semangat saya terus berjuang untuk rakyat,” katanya ketika ditemui di Bandar Baru Tambun di sini hari ini.
Menurut Naib Ketua UMNO Bahagian Tambun itu, dia menerima mesej ugutan menerusi WhatsApp sebanyak dua kali pada Selasa dan semalam yang memintanya membayar RM300,000.

Katanya, jika wang itu tidak diberikan, suspek akan menyebarkan surat layang dan risalah kononnya berkaitan isu peribadinya di media sosial.
“Saya tidak tahu apa motif individu itu mengugut saya. Jika mahu saya bayar RM300,000, saya memang tiada duit.
“Saya pun tidak tahu mesej itu daripada siapa dan tidak mahu menuduh. Biarlah polis jalankan siasatan dan saya telah rujuk kepada peguam untuk tindakan lanjut,” katanya yang membuat laporan berkaitan perkara itu di Balai Polis Tambun semalam. – KOSMO! ONLINE


PRU15: Calon Pas tidak wajib isytihar harta
Oleh MOHD AZLI ADLAN

11 November 2022, 3:58 pm
MARANG – Tiada keperluan buat calon Pas yang bertanding pada Pilihan Raya Umum ke-15 (PRU15) untuk mengisytiharkan harta masing-masing.
Presiden Pas, Tan Sri Abdul Hadi Awang berkata, calon-calon Pas bukan sahaja rata-ratanya tidak memiliki banyak harta malah cukup dikenali pengundi setempat.
“Harta kita (calon Pas) tidak banyak, orang lain sebut juta-juta, kita ratus ribu tidak sampai juta. Jadi tidak perlu isytihar.
“Orang kita (Pas) yang terlibat dengan politik ini berniaga pun kena sekat macam-macam,” katanya ketika ditemui di Rusila di sini hari ini.
Beliau mengulas pengisytiharan harta yang diwajibkan kepada calon Parti Keadilan Rakyat (PKR) yang bertanding pada PRU15 ini.
Abdul Hadi berkata, beliau percaya keputusan tidak mewajibkan calon Pas untuk mengisytihar harta masing-masing bukanlah isu besar.

Penyandang kerusi Parlimen Marang itu juga tidak kisah sekiranya ia dipolitikkan oleh parti-parti politik lain. – KOSMO! ONLINE


Mahkamah: 9 Disember keputusan bantahan pendakwaan kes rasuah Bung, Zizie
Oleh NUZULSHAM SHAMSUDDIN

11 November 2022, 3:43 pm
KUALA LUMPUR – Mahkamah Tinggi di sini menetapkan 9 Disember ini bagi keputusan bantahan awal yang dikemukakan pihak pendakwaan terhadap permohonan semakan penyandang kerusi Parlimen Kinabatangan, Datuk Seri Bung Moktar Radin dan isterinya, Datin Seri Zizie Izette Abdul Samad berhubung bela diri pertuduhan rasuah.
Pesuruhjaya Kehakiman, Datuk Azhar Abdul Hamid menetapkan tarikh tersebut selepas mendengar hujah daripada kedua-dua belah pihak selain perlu meneliti intipati hujahan sebelum sebarang keputusan ditentukan.
Dalam prosiding hari ini, pendakwaan dikendalikan Timbalan Pendakwa Raya, Law Chin How.
Bagaimanapun Bung Moktar dan Zizie Izette selaku pemohon tidak hadir dan pasangan itu diwakili peguam-peguam, M. Athimulan dan Datuk K. Kumaraendran.
Dalam permohonan itu, kedua-duanya memohon perintah Mahkamah Tinggi membatalkan keputusan yang Mahkamah Sesyen yang memerintahkan mereka membela diri.
Kedua-dua pemohon berkata hakim Mahkamah Sesyen yang mendengar perbicaraan terkhilaf dari segi undang-undang dan fakta apabila memutuskan pihak pendakwaan berjaya membuktikan pemohon menerima suapan daripada dua ejen pelaburan yang merupakan saksi utama dalam kes itu.

Pada 2 September lalu, Hakim Rozina Ayob memerintahkan pasangan itu membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadap mereka.
Pada 3 Mei 2019, Bung Moktar, 64, didakwa atas dua tuduhan menerima rasuah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung Moktar yang ketika itu Pengerusi Bukan Eksekutif Felcra didakwa menerima rasuah daripada Madhi Abdul Hamid melalui Zizie di Public Bank cawangan Taman Melawati, antara pukul 12.30 tengah hari dan 5 petang 12 Jun 2015.
Bung Moktar juga mengaku tidak bersalah menerima suapan wang tunai RM335,500 daripada Norhaili Ahmad Mokhtar, di bawah nama Zizie atas sebab sama dan di tempat sama pada 19 Jun 2015.
Zizie mengaku tidak bersalah atas tiga tuduhan bersubahat dengan suaminya berhubung perkara itu di tempat, tarikh dan masa yang sama. – KOSMO! ONLINE


Ikut suami bekerja, Zizi Kirana nafi cemburu
Oleh LIA OTHMAN

11 November 2022, 4:30 pm
KUALA LUMPUR – Penyanyi Zizi Kirana menafikan dia seorang yang cemburu gara-gara sering dilihat mengikut suaminya pelakon Yusuf Bahrin ke set penggambaran drama.
Zizi atau nama sebenarnya Nur Fazelah Mad Tahil, 37, sebaliknya menjelaskan, dia hanya mengisi masa terluang sementara tiada urusan kerja.
Biarpun begitu, penyanyi lagu Eh itu berkata, dia sangat memahami tanggungjawab suaminya sebagai seorang pelakon.
“Siapalah yang bercerita itu ya? Saya cuma ikut suami kalau ada masa terluang dan tiada kerja. Suami juga suka ajak saya teman dia bekerja jika tinggal seorang di rumah.
“Dia pun selalu teman saya kerja, orang kata sementara masih berdua lebih baik berdua-duaan.
Tidak timbul isu cemburu sebab saya pun dalam bidang yang sama,” ujarnya.
Dalam pada itu, Zizi menganggap gosip tidak enak berkenaan rumah tangganya hanya borak kosong yang tidak perlu diambil pusing.

“Mereka mungkin borak-borak kosong sebab tiada cerita lain. Saya tidak kisah atau ambil hati kerana sudah biasa dengan gosip sebegini.
“Perkara ini lumrah dan dulu saya pernah lalui macam-macam kontroversi lebih teruk,” ujarnya.
Zizi berkata demikian ketika ditemui pada majlis Astro Showcase Party yang diadakan di Menara Kuala Lumpur kelmarin.
Majlis tersebut diadakan bagi memperkenalkan program-program terbaharu terbitan Astro sepanjang hujung tahun 2022 sehingga awal 2023.
Penyanyi itu hadir bagi menemani suaminya yang terlibat dengan drama terbitan Astro Prima iaitu Jesnita.
Sebelum ini, Yusuf mengakui dia membawa isterinya ke set penggambaran bagi mengelakkan perasaan cemburu.
Dia juga menetapkan syarat tidak bersentuhan dengan pelakon wanita selepas berkahwin bagi menjaga hati isterinya.
Yusuf dan Zizi Kirana berkahwin pada 19 September 2021 selepas berkenalan dalam sebuah program realiti pada awal tahun yang sama. – KOSMO! ONLINE


PRU15: MB Kedah dikecam rendahkan wanita
Oleh MOHD. RAFIE AZIMI

11 November 2022, 4:06 pm
PENDANG – Tindakan Menteri Besar Kedah, Datuk Seri Muhammad Sanusi Md. Nor menggunakan perkataan ‘betina’ bagi merujuk kepada calon wanita Barisan Nasional (BN) di Sik semasa berkempen baru-baru ini, tidak sepatutnya berlaku.
Ahli Majlis Tertinggi UMNO, Datuk Suraya Yaacob berkata, pihaknya kesal dengan kenyataan dibuat Muhammad Sanusi itu yang didakwa turut merendah-rendahkan kemampuan wanita.
Katanya, Menteri Besar itu perlu sedar bahawa partinya juga turut meletakkan calon-calon wanita untuk bertanding di kawasan lain.
“Kata-kata sedemikian tidak sepatutnya datang daripada seorang pemimpin negeri kerana tindakan sedemikian merendah-rendahkan wanita.
“Perlu diingat, calon wanita daripada partinya juga bertanding di tempat lain, malah salah seorang Exco kanan dalam kerajaan negeri pimpinannya juga merupakan seorang wanita,” katanya.
Beliau yang juga calon BN bagi Parlimen Pendang ditemui pemberita ketika hadir pada program Hari Bola Sepak Suparimau FAM di Stadium Mini Pendang, dekat sini hari ini.

Kata beliau, tindakan sedemikian sebenarnya bukan melemahkan wanita sebaliknya mendedahkan kelemahan beliau sendiri dan itu sepatutnya memberi kesan kepada kepada kepimpinan Pas secara keseluruhan.
“Permohonan maaf pun tidak dapat lenyapkan apa yang diperkatakan itu.
“Justeru semua jentera wanita termasuk muslimat Pas perlu melihat perkara ini sebagai sesuatu yang berbahaya dan merendah-rendahkan maruah wanita. Jangan benarkan diri masing-masing diperkotak-katikkan sebegitu rupa oleh pemimpin mereka sendiri,” ujarnya.
Tangkap layar video Muhammad Sanusi dalam ceramahnya di Sik, baru-baru ini.
Menerusi klip video yang tular baru-baru ini, Muhammad Sanusi dalam satu siri ceramahnya mengatakan UMNO memilih calon betina walaupun ramai orang jantan dalam parti itu.
Menurut Muhammad Sanusi, beliau bukan hendak merendah-rendahkan muslimat.
Namun, katanya, kawasan Sik yang luas serta terletak di luar bandar dan mempunyai ramai orang susah, maka wakil rakyat akan dipanggil setiap masa.
Beliau lalu menyatakan bahawa individu wanita tidak mampu melakukan semua itu, sambil turut membayangkan keadaan wanita yang bangun pukul 3 pagi serta perlu bersiap hampir dua jam bagi membantu mangsa banjir.
Suraya yang juga Pengerusi Persatuan Wanita Kedah (Wanida) iaitu sebuah pertubuhan yang bernaung di bawah Majlis Kebangsaan Pertubuhan-Pertubuhan Wanita (NCWO) menambah, perkataan betina digunakan Muhammad Sanusi itu bukanlah satu perkataan yang menjadi kebiasaan untuk digunakan rakyat Kedah.
“Saya sendiri nak sebut perkataan itu pun tak tergamak dengan kita sering menggunakan perkataan wanita serta perempuan. Saya harap beliau sedar semua itu kerana ibunya pun masih ada malah ramai ahli keluarganya juga merupakan perempuan termasuk isterinya sendiri.
“Dalam seronok berucap, perlu juga berjaga-jaga. Kita sekarang bukan mahu menuju kepada perpecahan sebaliknya sedang mengharungi pemilihan bagi memilih pihak yang akan menerajui negara dan perkara melibatkan maruah tak patut dilibatkan sebegini rupa,” katanya. – KOSMO! ONLINE


Jangan terpedaya janji cuti dua hari selepas PRU15 – Ahmad Zahid
Oleh SHAMSUL KAMAL AMARUDIN

11 November 2022, 3:54 pm
BAGAN DATUK – Pengerusi Barisan Nasional (BN), Datuk Seri Dr. Ahmad Zahid Hamidi mengingatkan pengundi supaya tidak terpedaya dengan janji cuti dua hari selepas Pilihan Raya Umum Ke-15 (PRU15) yang kemudian menyebabkan mereka ‘bercuti panjang’ kerana hilang pendapatan atau pekerjaan.
Menurut beliau, jangan hanya kerana mahu memperoleh cuti dua hari ditawarkan Perikatan Nasional (PN) jika parti itu memperoleh kemenangan pada PRU15 ini, tetapi akhirnya mewujudkan suasana ketidakstabilan dan ‘ketidakmakmuran’ berpanjangan.
“Dulu pernah dapat cuti dua hari daripada PH (Pakatan Harapan) selepas PRU14, kesudahannya sebahagian rakyat dapat ‘cuti panjang’ disebabkan hilang pendapatan atau pekerjaan.
“Jadikan pengalaman kerosakan sosio ekonomi lalu sebagai iktibar apabila dihidangkan sekali lagi dengan tawaran yang sama oleh lawan BN,” ujar beliau dalam hantaran di Facebook rasminya hari ini.
Menurut beliau, BN memberi tawaran lebih menarik dalam manifestonya iaitu cuti bergaji pada hari lahir yang bersifat komprehensif dan berkesan dalam menjaga kebajikan serta mengiktiraf sumbangan golongan pekerja.
Beliau meminta pengundi tidak menggadai masa depan negara hanya kerana terpesona dengan cuti singkat 48 jam berbanding musibah terpaksa ditempuhi untuk tempoh yang lama.

Malah, beliau mendakwa bukan sehingga 48 jam sahaja tetapi jika lima jam pun sudah cukup untuk lawan BN menambahkan lagi kerosakan kepada negara.
Ahmad Zahid juga mengingatkan bahawa masa tidak menunggu rakyat negara ini kerana dunia diramalkan berdepan kemelesetan ekonomi dunia tahun depan.
Jelas beliau, Malaysia hampir pasti tidak terlepas daripada tempiasnya dan segala perancangan untuk mendepaninya perlu diperkukuh dan distabilkan. – KOSMO! ONLINE


ZPP, Perkeso meterai sistem MySynergy bela nasib asnaf
Oleh SITI NUR MAS ERAH AMRAN

11 November 2022, 4:11 pm
SEBERANG PERAI – Zakat Pulau Pinang (ZPP) dan Pertubuhan Keselamatan Sosial (Perkeso) memeterai Memorandum Kerjasama (MOC) mengenai perkongsian data menerusi sistem MySynergy bagi membela nasib golongan asnaf di negeri ini.
Ketua Pegawai Eksekutif ZPP, Datuk Amran Hazali berkata, jalinan kerjasama pintar itu bakal memanfaatkan kedua belah pihak sekali gus memudahkan penyaluran bantuan diberikan kepada golongan sasar.
“Kita kongsi data supaya dapat selaraskan apa jua bentuk bantuan untuk asnaf negeri ini dan kerjasama ini dapat meningkatkan kecekapan tadbir urus ZPP.
“Diharapkan kita akan dapat ‘reach out’ lebih ramai golongan memerlukan supaya tak berlaku lagi isu terlepas pandang akan individu yang memerlukan bantuan.
“Perkongsian pintar ini adalah kali pertama yang dimeterai dan saya amat berbesar hati dapat bekerjasama dengan organisasi besar seperti Perkeso yang menjaga keselamatan sosial rakyat negara ini,” katanya di sini hari ini.
Dalam majlis itu, Amran mewakili ZPP manakala Perkeso diwakili Ketua Eksekutifnya, Datuk Seri Dr. Mohammed Azman Aziz Mohammed.

Mengulas lanjut, Amran berkata, menerusi sistem terbabit kedua-dua pihak dapat berkongsi data selain mengelakkan pertindihan maklumat melibatkan kepentingan golongan fakir.
“Seringkali kita lihat di platform media sosial di mana pihak zakat didakwa tidak membantu golongan tertentu dan kerjasama ini dijangka dapat menyelesaikan isu terbabit.
“Melalui perkongsian data, sudah pasti golongan terlibat akan dibantu dan sekiranya bantuan sudah dihulurkan, kita akan tambah lagi mengikut keperluan,” tambahnya. – KOSMO! ONLINE


Kementerian Pertahanan dan ATM komited pertingkat keselamatan di Sabah
Oleh KOSMO!

11 November 2022, 4:15 pm
Oleh SURAIDAH ROSLAN
SEMPORNA – Kementerian Pertahanan menerusi Markas Angkatan Tugas Bersama 2 (Mk ATB2) terus komited memastikan keselamatan perairan negeri Sabah terutama di kawasan kepulauan akan sentiasa dipertingkatkan.
Isu ancaman keselamatan di pantai timur Sabah amat dititikberatkan dalam usaha membanteras dan mengurangkan aktiviti jenayah rentas sempadan seperti penyeludupan serta pemerdagangan manusia.
Ketua Setiausaha Kementerian Pertahanan, Dato’ Sri Muez Abd. Aziz berkata, operasi yang dijalankan Mk ATB2 di kawasan penugasan telah berjaya mengurangkan aktiviti jenayah rentas sempadan yang berlaku di kawasan perairan negeri ini.
Justeru, pihak kerajaan menerusi kementerian dan Angkatan Tentera Malaysia (ATM) akan sentiasa menambah baik dan mempertingkatkan keperluan aset-aset sedia ada termasuk kemudahan perumahan dan kem tentera.
“Kami akan bina beberapa kemudahan perumahan dan kem tentera baharu. Kami akan bina kem tentera darat baharu di Kem Paradise, Kota Belud dan Lahad Datu.

“Penambahan aset ini bagi memberi kemudahan yang lebih selesa kepada anggota ATM bagi membolehkan mereka menjaga keselamatan di kawasan ditugaskan,” katanya semasa Program Hari Bersama Media di Pulau Pandanan, di sini semalam.
DEMONSTRASI menyelamat tebusan di mock up perkampungan air oleh Pasukan Tindak Balas Pantas (QRF) dari 9 RAMD (PARA).
Melalui program berkenaan, wakil-wakil media berpeluang merasai sendiri pengalaman pelaksanaan operasi dan melihat kesiapsagaan pasukan ATM yang sentiasa komited dalam penugasan menjaga kedaulatan serta keselamatan negara.
Wakil media yang hadir berpeluang merasai sendiri pengalaman menaiki bot tempur jenis Hammerhead dan Dolphin; mengamati penugasan anggota ATM di Pulau Pandanan, Semporna; serta melihat demonstrasi menyelamat tebusan di mock up perkampungan air oleh Pasukan Tindak Balas Pantas (QRF) dari 9 RAMD (PARA).
Muez berkata, program itu memberi peluang kepada pengamal media untuk mengetahui secara lebih dekat mengenai pengoperasian yang dilakukan ATM di bawah Mk ATB 2 yang dilaksanakan di seluruh pulau-pulau di Sabah khususnya dari perairan Kudat sehingga Tawau.
Tambahnya, berdasarkan maklum balas baik daripada media, ia akan diteruskan lagi pada masa akan datang pada skala yang lebih besar bagi memberi pendedahan tentang tugas pasukan keselamatan terutama ATM dalam menjamin keselamatan dan kedaulatan negara.
PETUGAS media bergambar kenangan bersama warga Mk ATB2 di Pulau Pandanan.
“Pada masa sama, program ini akan dapat membantu pihak media menyediakan laporan berita dengan lebih berkesan dan secara tidak langsung mampu bertindak memberi kenyataan balas bagi menafikan sebarang dakwaan negatif oleh pihak tidak bertanggungjawab.
“Jika dilihat sepanjang Januari hingga Ogos tahun ini, statistik laporan media berkaitan Kementerian Pertahanan yang direkodkan adalah sebanyak 29,202 pelaporan dari pelbagai agensi dan medium termasuk media Sabah,” katanya.
Jelasnya, ini menunjukkan media sentiasa mengikuti perkembangan pertahanan dan meletakkan bidang keselamatan sebagai satu subjek penting yang perlu diketengahkan kepada masyarakat. – KOSMO! ONLINE


Lelaki tembak kemaluan suami bekas isteri kerana cemburu
Oleh KOSMO!

12 November 2022, 9:30 pm
BANGKOK – Seorang lelaki di Thailand didakwa menembak kemaluan suami baharu bekas isterinya menggunakan sepucuk pistol kerana cemburu melihat mereka berkahwin, lapor akhbar Daily Star semalam.
Bunteurm Oonkaew, 37, didakwa menyerang mangsa selepas mabuk bersama teman wanitanya.
Ketika kejadian, dia pergi ke rumah bekas isterinya di Chumphon, selatan Thailand pada malam Khamis lalu sebelum membuka pintu dan mengacukan pistol ke arah Somchai Sakoolchai, 40.
Suspek kemudian melepaskan tembakan ke arah paha mangsa. Bekas isterinya, Ubonrat, 35, kemudian menghubungi polis lalu lelaki itu ditahan.
Ketika disoal siasat, Bunteurm sambil ketawa mendakwa bahawa pistol itu telah ‘tersilap’ tembak. Dia bagaimanapun ditahan reman kerana cubaan membunuh.
Somchai dalam pada itu dibawa ke sebuah hospital. Dia dilaporkan berada dalam keadaan sedar tetapi kemaluannya cedera parah sehinggakan paramedik bimbang ia tidak dapat berfungsi lagi.

“Saya baru pulang dari tempat kerja dan sedang duduk minum di dalam bilik bersama teman wanita sebelum bangun dan mengeluarkan pistol yang saya simpan di dalam almari.
“Saya berjalan melepasi rumah bekas isteri, jadi saya berhenti untuk bercakap dengannya. Namun, saya secara tidak sengaja memegang pistol dan menarik picu.
“Tembakan dilepaskan dan mengenai bahagian antara kaki Somchai, tetapi saya tidak berniat untuk berbuat demikian,” kata Bunteurm.
Ubonrat memberitahu polis bahawa dia mempunyai dua anak dengan bekas suaminya dan mereka telah bercerai sekitar enam tahun lalu. – Agensi


Pesalah seks maut kemaluan terputus
Oleh KOSMO!

12 November 2022, 8:30 pm
LONDON – Seorang pesalah seks di Britain ditemui mati dalam keadaan berlumuran darah di sebuah kawasan perindustrian terbengkalai dengan kemaluannya didapati terputus, lapor akhbar Daily Star semalam.
Reginald Alan Roach, 63, ditemui tidak sedarkan diri dan meninggal dunia selepas mengalami ‘luka’ pada kemaluannya, demikian menurut inkues yang dibacakan semalam.
Mangsa ditemui oleh seekor anjing di kawasan perindustrian Bryn Cegin di bandar Bangor, Ahad lalu.
Seorang ahli perubatan, Dr. Brian Rodgers, menjalankan bedah siasat ke atas mayat mangsa. Dia dilaporkan tinggal di sebuah asrama tahanan di Llandygai Road.
Perbicaraan mengenai kematian Roach dijalankan oleh pemangku koroner barat laut Wales, Kate Sutherland.
Menurut Sutherland, kematian Roach berpunca daripada ‘kejutan dan pendarahan akibat luka yang menghiris alat sulit’. Perbicaraan ditangguhkan sementara menunggu siasatan lanjut.

Roach pada 31 Oktober lalu hadir di Mahkamah Majistret Llandudno, kira-kira seminggu sebelum kematiannya.
Dia menghadapi pertuduhan gagal mematuhi keperluan pemberitahuan berhubung dengan daftar pesalah seks di Balai Polis Caernarfon pada 13 September lalu. – Agensi


Piala Malaysia: TFC singkir juara bertahan, KL City
Oleh TENGKU DANISH BAHRI TENGKU YUSOFF

12 November 2022, 11:20 pm
KUALA NERUS – Terengganu FC (TFC) meneruskan kemaraan dalam kempen Piala Malaysia setelah mengatasi juara bertahan, KL City FC 3-1 dalam aksi suku akhir kedua di laman sendiri sebentar tadi.
Kemenangan secara agregat 4-1 itu membolehkan TFC yang juga naib juara Liga Super dan Piala FA membuat perhitungan dengan Selangor FC di separuh akhir pada minggu depan.
Turun selaku tuan rumah, TFC bermula garang menerusi percubaan Kpah Sherman pada minit kesembilan dan Kipre Tchetche (m-13) yang tersasar ke sebelah tepi.
Kegagalan benteng KL City mengeluarkan hantaran Faisal Abdul Halim pada minit ke-21 kemudian dihukum apabila Manuel Ott menolak masuk bola untuk gol pertama TFC.
KL City FC meningkatkan tekanan dan hampir mengejutkan TFC setelah Pape Diakite (m-27) tertolak bola ke arah pintu gol sendiri namun sempat dikeluarkan Alif Zakaria di atas garisan gol.
Penguasaan pelawat membuahkan hasil melalui Haqimi Azim Rosli yang tidak dikawal mudah menyambar umpanan leret Paulo Josue untuk menyamakan kedudukan 1-1 pada minit ke-45.

Bersambung babak kedua, gerakan direncana TFC banyak disekat pelawat dan hanya mampu menguji kubu lawan melalui percubaan jarak jauh Ott (m-53) dan Sherman pada minit ke-57.
Memasuki minit ke-62, lebih 25,000 penyokong TFC di Stadium Sultan Mizan Zainal Abidin kembali ceria setelah Tchetche memanfaatkan hantaran Ott untuk menjadikan kedudukan 2-1.
Kemasukan Romel Morales dan J. Partiban selepas itu gagal menambah bisa KL City FC sebaliknya Sang Penyu terus menambah duka skuad kendalian Bojan Hodak.
Sherman menjaringkan gol ketiga TFC apabila memanfaatkan situasi kelam-kabut di dalam kotak penalti pada minit ke-89 sekaligus membawa TFC ke separuh akhir. – KOSMO! ONLINE


Anak usung ibu uzur keluar dari rumah terbakar
Oleh ROHANA ISMAIL

12 November 2022, 10:28 pm
TUMPAT – Tindakan pantas seorang lelaki mengusung ibunya yang uzur keluar dari rumah menyelamatkan kedua-dua mereka daripada menjadi mangsa kebakaran petang tadi.
Dalam kejadian kira-kira pukul 3.45 petang itu, Mohd. Husin Yusof, 43, dan ibunya, Esah Harun, 85, yang tidak dapat berjalan akibat sakit tua terselamat, namun kini mereka tinggal sehelai sepinggang.
Mohd. Husin berkata, sebelum kejadian dia terdengar bunyi letupan kecil pada bahagian ruang tamu rumahnya.
Menurutnya, dia yang berada di dalam bilik bersama ibunya pada awalnya menyangka tiada apa yang berlaku.
“Curiga dengan bunyi itu, saya terus keluar bilik sebelum melihat api yang sudah marak membakar bahagian dinding rumah.
“Saya terus mengusung ibu membawanya keluar ke tempat selamat dengan dibantu oleh dua orang cicit ibu yang tinggal berhampiran rumah,” katanya ditemui Kosmo! di lokasi kejadian.

Menurut Mohd.Husin, meskipun rumah dan sebuah motosikalnya hangus, dia bersyukur kerana ibunya selamat dalam kebakaran itu.
Sementara itu, Ketua Balai Bomba dan Penyelamat Tumpat, Mohd. Rafain Mat Zin berkata, pihaknya menerima panggilan kecemasan kira-kira pukul 3.59 petang.
Kata beliau, seramai 15 anggota Balai Bomba dan Penyelamat Tumpat dan Wakaf Bharu di sini bergegas ke lokasi kejadian.
Menurutnya, kebakaran berjaya dikawal pada pukul 4.27 petang dan rumah mangsa musnah kira-kira 95 peratus.
“Punca kebakaran dan jumlah kerugian masih dalam siasatan,” katanya. – KOSMO! ONLINE


[VIDEO] Wang kena ambil selepas mesin ATM ‘error’
Oleh MOHAMAD NAUFAL MOHAMAD IDRIS

12 November 2022, 10:07 pm
SHAH ALAM – Wang milik seorang wanita dikebas orang lain gara-gara mesin pengeluaran wang automatik (ATM) digunakannya mengalami masalah.
Berdasarkan satu hantaran yang tular di Facebook, wanita tersebut mendakwa dia cuba mengeluarkan wang dari ATM di sebuah stesen minyak di Bukit Jelutong di sini.
Mesin ATM berkenaan bagaimanapun dikatakan mengeluarkan mesej ‘error’ ketika digunakan menyebabkan wanita itu mengambil kad ATM miliknya dan beredar
“Ini disebabkan menganggap wang tidak keluar kerana mesin rosak.
“Bagaimanapun didapati transaksi pengeluaran wangnya berjaya selepas membuat pemeriksaan dalam secara dalam talian di telefon pintarnya,” kata hantaran Facebook tersebut.
Terkejut mengetahui perkara terbabit, wanita itu memohon melihat rakaman televisyen litar tertutup (CCTV) stesen minyak berkenaan.

“Berdasarkan CCTV didapati seorang wanita di belakang semasa kejadian telah ‘belasah’ wang berkenaan dan terus berlalu pergi daripada stesen minyak berkenaan.
“Justeru, wanita itu meminta individu yang mengambil wang tersebut untuk menyelesaikan perkara itu secara baik sebelum tindakan lanjut diambil,” katanya. – KOSMO! ONLINE


PRU15: BN boleh menang di Port Dickson – Tok Mat
Oleh NOR AINNA HAMZAH

12 November 2022, 9:18 pm
SEREMBAN – Barisan Nasional (BN) optimis memenangi kerusi Parlimen Port Dickson pada Pilihan Raya Umum Ke-15 (PRU15) hasil kerja keras dan usaha dipamerkan jentera parti itu ketika ini.
Timbalan Pengerusi BN, Datuk Seri Mohamad Hasan berkata, BN sememangnya kini memberi tumpuan dan sedang melihat peluang untuk menang di Parlimen Port Dickson.
“Mungkin, sekarang kami melihat di Port Dickson. Saya fikir, jika kami kerja keras dan meletakkan lebih usaha, ia berada dalam genggaman kami,” katanya kepada pemberita selepas mengadakan pertemuan dengan pembeli projek perumahan PR1MA Residensi Rantau dekat Rantau, di sini, hari ini.
Beliau yang juga Pengerusi BN Negeri Sembilan menjawab soalan pemberita mengenai kemungkinan untuk BN merampas beberapa kerusi Parlimen di Negeri Sembilan PRU15 kali ini.
Pada PRU14, BN hanya memenangi tiga buah kerusi Parlimen di negeri ini daripada lapan buah kerusi Parlimen kesemuanya.
Dalam pada itu, Mohamad yang juga calon BN di Parlimen Rembau yakin dua buah kerusi Parlimen iaitu Kuala Pilah dan Tampin yang sebelum ini dimenangi Pakatan Harapan (PH) bakal dimenangi calon BN dalam PRU15 ini.

“Kami mahu mengembalikan dua buah kerusi di Tampin dan Kuala Pilah (dari PH kepada BN). Saya fikir tidak ada masalah, Insya-Allah,” katanya. – KOSMO! ONLINE


EPL: Manchester City tewas, gagal pintas Arsenal
Oleh MUHAMAD ARDIE PUTRA SUHAIMI

12 November 2022, 10:54 pm
MANCHESTER – Hasrat pasukan Manchester City untuk merampas gelaran pendahulu Liga Perdana Inggeris (EPL) tidak kesampaian selepas tewas mengejut 1-2 kepada Brentford di Stadium Etihad sebentar tadi.
Skuad The Citizens kendalian Pep Guardiola membariskan kesebelasan terbaik termasuk penyerang sensasi, Erling Haaland dan perancang utama, Kevin de Bruyne serta Phil Foden untuk mengetuai jentera serangan.
Namun, pasukan pelawat terlebih dahulu menguji kubu tuan rumah tetapi dua percubaan awal yang dilakukan oleh kapten pasukan, Ivan Toney berjaya ditepis oleh penjaga gol, Ederson.
Toney tidak menunggu lama untuk memecah kebuntuan apabila rembatan yang dilakukan pada minit-16 berjaya menerjah jaring selepas memanfaatkan kealpaan pertahanan City.
Tersentak dengan gol tersebut, City memperkemaskan jentera serangan dan hampir dihadiahkan sepakan penalti sebanyak dua kali pada babak pertama tetapi dinafikan oleh Video Bantuan Pengadil (VAR).
City akhirnya berjaya menyamakan kedudukan menerusi rembatan Phil Foden pada penghujung babak pertama selepas menerima hantaran Manuel Akanji.

Bersambung pada separuh masa kedua, kedua-dua pasukan dilihat saling berbalas serangan dengan City meraih peluang awal menerusi percubaan Joao Cancelo dan Ilkay Gundogan.
Toney turut memiliki peluang untuk meletakkan The Bees dihadapan tetapi Ederson bertindak cemerlang untuk menafikan rembatan yang dilakukannya pada penghujung perlawanan.
Pertahanan tuan rumah akhirnya dibocori lagi selepas Toney bijak menyudahkan peluang terhidang pada masa kecederaan untuk menghadikan tiga mata berharga buat pasukan kendalian Thomas Frank itu dengan kedudukan 2-1 kekal sehingga wisel penamat.
Keputusan tersebut menyaksikan City kekal di tangga kedua liga dengan 32 mata selepas mengharungi 14 perlawanan musim ini. – KOSMO! ONLINE


Piala Malaysia: Selangor FC mara ke separuh akhir
Oleh AFIFI HAFIZ MOHD NOR

12 November 2022, 11:13 pm
SEREMBAN – Pasukan Selangor FC berjaya mara ke separuh akhir Piala Malaysia walaupun pelawanan tamat dengan keputusan seri 2-2 ketika menentang Negeri Sembilan FC (NSFC) dalam perlawanan suku akhir kedua malam ini.
Pada perlawanan di Stadium Tuanku Abdul Rahman, Paroi di sini itu, Selangor FC mempunyai kelebihan selepas menewaskan NSFC 2-0 pada aksi suku akhir pertama sebelum ini.
Gol pembukaan Selangor FC berjaya dijaringkan oleh Herlison Caion pada minit ke-10.
Cubaan NSFC untuk merapatkan kedudukan berjaya melalui sepakan penalti yang dibuat Matheus Alves Leandro pada minit ke-24.
Selangor FC berjaya menjarakkan kedudukan melalui sepakan Yazan Mousa Mahmoud Al-Arab pada minit ke-44
Gol kedua NSFC berjaya dihasilkan ketua pasukan, Zaquan Adha Abd Razak pada masa tambahan tiga minit separuh masa pertama.

Perlawanan tamat dengan tambahan masa empat minit. – KOSMO! ONLINE


Tunku Abu Bakar terbabit kemalangan lumba GT Australia
Oleh KOSMO!

12 November 2022, 9:38 pm
PETALING JAYA – Tunku Putera Johor, Tunku Abu Bakar Al-Haj Ibni Sultan Ibrahim dilaporkan kemalangan dalam perlumbaan GT World Challenge Australia di New South Wales hari ini.
Insiden tersebut dimaklumkan menerusi hantaran di Facebook, Sultan Johor Sultan Ibrahim Sultan Iskandar sebentar tadi.
Sultan Ibrahim bertitah, puteranya itu tidak mengalami sebarang kecederaan.
Kemalangan disebabkan kenderaan dipandu Tunku Abu Bakar terbabas dan terbalik di litar Mount Panorama, Bathurst, ketika pusingan kelayakan GT Australia.
“Memandu lebih 200 kilometer sejam melalui bahagian McPhillamy Park litar itu, Tunku Putera hilang kawalan dan terbabas ke penghadang tayar sebelum kereta Mercedez Benz GT3 yang dipandunya itu terbalik.
“Orang ramai menarik nafas lega sejurus melihat Tunku Abu Bakar berjaya keluar dari kereta dan menunjukkan tanda ‘peace’ kepada para penonton sebelum menaiki kenderaan kakitangan litar dan perubatan,” titah baginda.

Sultan Ibrahim bertitah, disebabkan kenderaan rosak, Tunku Abu Bakar dan rakan sepasukan, Jamie Whincup terpaksa menarik diri daripada saingan perlumbaan ‘endurance’ tiga jam esok.
“Tunku Panglima Johor, Tunku Abdul Rahman Al-Haj Ibni Sultan Ibrahim bersama rakan sepasukan Broc Feeney akan meneruskan cabaran JMR Triple Eight Race Engineering bermula dari petak kedua grid,” titah baginda.
Pada masa sama, Sultan Ibrahim menzahirkan rasa syukur dan turut memberikan kata semangat kepada anakanda baginda.
“Saya bersyukur Tunku Putera tidak cedera. Pastinya tengah terkejut, tetapi dia ‘okay’. Saya memberitahunya untuk terus kuatkan semangat, teruskan usaha dan harumkan nama Johor.
“Dia hampir melayakkan diri di tempat ketiga untuk perlumbaan esok dan ia merupakan penampilan pertama Tunku Putera di litar itu. Dia dan Tunku Panglima menunjukkan potensi serta persembahan yang baik. Semoga kita mendapat keputusan yang baik esok,” titah baginda. – KOSMO! ONLINE


Bayi dihempap pokok ru ketika berkelah
Oleh DIYANATUL ATIQAH ZAKARYA

12 November 2022, 10:37 pm
MELAKA – Seorang bayi lelaki berusia setahun lima bulan dikejarkan ke hospital selepas dia dan ibunya dihempap sebatang pokok ru ketika berkelah di Pantai Puteri, Tanjung Kling di sini, petang tadi.
Difahamkan dalam kejadian kira-kira pukul 6.30 petang itu, bayi tersebut sedang didukung oleh ibunya sebelum tiba-tiba sebatang pokok menghempap mereka dan menyebabkan mangsa tersembam ke pasir.
Ahli Dewan Undangan Negeri (ADUN) Pantai Kundor, Tuminah Kadi berkata, dia bersama calon Barisan Nasional (BN) kerusi Parlimen Tangga Batu, Datuk Lim Ban Hong yang kebetulan berada berhampiran kawasan turut bergegas ke lokasi selepas dimaklumkan mengenai insiden tersebut.
“Saya mendapat berita sedih ini pada pukul 6.45 petang dan dimaklumkan si ibu ini sedang melihat suami bersama dua anak yang lain bermandi-manda sambil mendukung bayinya.
“Bagaimanapun sebatang pokok ru tiba-tiba tumbang dan menghempap di bahagian belakang wanita terbabit menyebabkan kedua-dua mereka tersembam ke pasir,” katanya ketika ditemui pemberita di lokasi kejadian.
Tambahnya, akibat kemalangan itu bayi berkenaan mengalami masalah sesak nafas dan dikejarkan ke hospital menggunakan ambulans, manakala ibunya cedera di belakang.

Mengulas lanjut Tuminah berkata, susulan kejadian itu kawasan tersebut mungkin akan ditutup buat sementara waktu bagi aktiviti perkhemahan atau perkelahan.
“Kita bercadang untuk menutup sementara pantai bagi aktiviti perkhemahan memandangkan musim hujan pada ketika ini boleh membahayakan pengunjung.
“Saya juga telah menghubungi Datuk Bandar Majlis Bandaraya Melaka Bersejarah (MBMB), Datuk Zainal Abu untuk menebang pokok yang telah berusia lebih 20 tahun yang berisiko tumbang,” jelasnya. – KOSMO! ONLINE


Cemas lihat kereta ‘Civic ketam’ terjunam dalam ban
Oleh ISWAN SHAFIQ ISA

12 November 2022, 5:32 pm
SEBERANG PERAI – Seorang usahawan makanan berkongsi detik cemas melihat kejadian sebuah kereta jenis Honda Civic yang digelar ‘Civic ketam’ terjunam ke dalam ban selepas merempuh kenderaannya di Kubang Semang, di sini malam tadi.
Mangsa yang dikenali sebagai Farhan Hanani, 28, berkata, kejadian pada pukul 10.20 malam itu berlaku berhampiran simpang di hadapan sebuah restoran semasa mereka dalam perjalanan pulang ke rumah.
“Secara tiba-tiba muncul sebuah kereta Honda Civic yang dipandu dari arah bertentangan sebelum melanggar kereta kami. Semasa itu hujan. Nasib baik sempat elak. Jadi, kereta kami okey, cuma langgar tayar belakang.
“(Tapi) masa itu hanya Allah yang tahu, jantung rasa nak gugur. Semasa turun daripada kereta tengok kereta (yang melanggar) terbabas ke dalam ‘ban busuk’. Airnya deras,” katanya ketika dihubungi Kosmo! di sini sebentar tadi.

Farhan memberitahu, dalam keadaan panik dia menghubungi talian 999. Kebetulan orang ramai yang berada di lokasi kejadian membantu menyelamatkan mangsa keluar dari keretanya.
Wanita itu bersyukur kerana mangsa lelaki berbangsa Cina bersama dua anaknya selamat, tetapi kereta mereka dihanyutkan arus deras.

“Nasib (baik) kami naik kenderaan pacuan empat roda. Kalau tidak memang kami terjatuh parit dulu,” katanya yang pergi semula ke lokasi kejadian untuk meninjau keadaan semasa.
Tambah Farhan, ekoran kejadian itu, suaminya membuat laporan polis di Balai Trafik Seberang Perai Tengah pada pukul 10.18 pagi.
Terdahulu, sebuah video memaparkan sebuah kereta Honda Civic berwarna merah dibawa arus tular dalam media sosial sejak tengah malam tadi.- KOSMO! ONLINE


Ribut petir, angin kencang sehingga 19 November
Oleh HARRITH HISHAM

12 November 2022, 5:45 pm
PETALING JAYA – Jabatan Meteorologi (MetMalaysia) meramalkan cuaca buruk bermula esok sehingga 19 November ini.
MetMalaysia dalam kenyataan berkata, ribut petir, hujan lebat dan angin kencang diramalkan berlaku di kawasan pedalaman dan barat Semenanjung termasuk Sabah dan Sarawak.
“Cuaca buruk itu dijangka tertumpu pada sebelah petang hingga malam sepanjang tempoh ramalan,” katanya.
Sehubungan itu, ujarnya, orang awam dinasihatkan agar sentiasa peka dan merujuk laman web MetMalaysia bagi mendapatkan maklumat yang terkini. – KOSMO! ONLINE


Gadis akui jalani pembedahan kosmetik sejak sekolah rendah
Oleh KOSMO!

12 November 2022, 6:30 pm
TOKYO – Seorang gadis di Jepun mencetuskan kontroversi baru-baru ini selepas mendedahkan bahawa dia telah menjalani pembedahan plastik sejak di bangku sekolah rendah dan membelanjakan lebih 10 juta yen (RM333,393) untuk menukar penampilannya, lapor laman berita Oddity Central semalam.
Gadis dikenali sebagai Zirazyo_ itu ialah seorang pesohor media sosial di Jepun yang tular apabila mendedahkan bahawa penampilannya sekarang adalah hasil daripada pembedahan plastik.
Gadis itu memuat naik sebuah klip video di TikTok di mana dia mendakwa telah menjalani pembedahan kosmetik pertamanya semasa berada di gred 5 (10 atau 11 tahun).
Dia mengaku bergelut dengan pelbagai kritikan mengenai pembedahan plastik itu seumur hidup. Dia berjuang untuk memecahkan stigma bahawa pembedahan plastik adalah perkara negatif.
Zirazyo_ turut mengaku bahawa kecomelan adik perempuannya mempengaruhi keputusan untuk dia menjalani pembedahan.
Menurut Zirazyo_ , semasa berada di sekolah menengah, dia tidak mempunyai teman lelaki dan sering dibuli. Namun, selepas tiga pembedahan, penampilannya berubah dan pandangan orang terhadapnya juga lain.

Gadis berkenaan turut menasihati orang ramai untuk tidak membandingkan diri mereka dengan orang lain jika mahu kekal waras kerana media sosial  kini mampu membuatkan pengguna tertekan.  – Agensi


Kerajaan tidak berdiam diri isu LCS – PM
Oleh ABDUL RASHID ABDUL RAHMAN

12 November 2022, 5:51 pm
BERA – Perdana Menteri, Datuk Seri Ismail Sabri Yaakob berkata, kerajaan tidak berdiam diri dalam isu melibatkan pembinaan kapal tempur pesisir (LCS) sebaliknya melakukan tindakan yang sepatutnya.
Katanya, kerajaan telah mengambil tindakan yang sepatutnya malah Menteri Pertahanan, Datuk Seri Hishammuddin Hussein telah beberapa kali membuat kenyataan media mengenai isu itu.
“Mana yang belum selesai? LCS?, Menteri Kanan Pertahanan sudah buat kenyataan beberapa kali. Dia (Datuk Seri Anwar Ibrahim) tak baca atau sengaja tak nak ambil tahu?
“Hishammudin juga telah membuat penjelasan yang syarikat Perancis dan Boustead ambil alih projek, saya difahamkan dan saya pun tahu dari media,” katanya dalam sidang media selepas merasmikan Karnival Keluarga Malaysia Anak Muda Gegor Bera di Dewan Konvensyen Majlis Daerah Bera di sini hari ini.
Beliau mengulas kenyataan Anwar yang juga Pengerusi Pakatan Harapan (PH) yang mahu Perdana Menteri memohon maaf kepada warga Angkatan Tentera Malaysia (ATM) ekoran banyak dakwaan kes salah laku berkaitan projek melibatkan ketenteraan di negara ini.
Ismail Sabri berkata, daripada segi mereka yang dituduh tentang penyelewengan LCS, Suruhanjaya Pencegahan Rasuah Malaysia (SPRM) sudah menyiasat dan ada diantaranya dibawa ke mahkamah.

Perdana Menteri turut menyelar Anwar kerana mempertikaikan undi pos dalam kalangan anggota ATM di Bera sedangkan satu negara melakukannya mengikut prosedur Suruhanjaya Pilihan Raya (SPR).
“(Undi pos) bukan terkejut, bukan undi itu di Bera lebih awal malah di seluruh negara. Ia tarikh yang ditetapkan melalui SPR berdasarkan akta,” katanya.
Anwar sebelum ini mendakwa ada anggota tentera khususnya dalam kawasan Parlimen Bera sudah mengundi untuk PRU15 kali ini mendapat bayaran.
Presiden PKR itu ketika berucap di majlis di Terengganu mendakwa konon anggota tentera terbabit dibayar RM300 untuk berbuat demikian dan meminta SPR menyiasat perkara itu. – KOSMO! ONLINE


PRU15: Terengganu sedia pertimbang cuti selepas hari pengundian
Oleh NOOR HAYATI MAMAT

12 November 2022, 7:58 pm
HULU TERENGGANU – Kerajaan negeri Terengganu sedia mempertimbangkan cuti peristiwa sehari selepas hari pengundian Pilihan Raya Umum Ke-15 (PRU15) pada 19 November ini.
Menteri Besar Terengganu, Datuk Seri Dr. Ahmad Samsuri Mokhtar berkata, cadangan tersebut akan dibincangkan secara mendalam dalam mesyuarat exco mingguan pada Rabu ini.
“Kita akan bincang (cuti peristiwa sempena PRU15, Insya-Allah. Hari ini baru hari Sabtu kan, ada masa lagi. Keputusan (cuti atau tidak) biar lah ada kaedah dan prosesnya.
“Kita akan tengok apa langkah terbaik sebab sudah mengambil beberapa cuti (peristiwa) sepanjang tahun ini. Apa-apa pun kita akan pertimbangkan,” katanya di Kampung Langgar di sini hari ini.
Terdahulu beliau ditemui sewaktu turun padang membantu kempen PRU15 calon Perikatan Nasional (PN) bagi Parlimen Hulu Terengganu, Datuk Rosol Wahid.
Ahmad Samsuri berkata, setakat ini tiada keperluan untuk mengumumkan cuti peristiwa pada sehari sebelum hari pengundian PRU15 kerana Terengganu sememangnya bercuti rehat pada hari Jumaat.

Sebelum ini, kerajaan negeri Terengganu telah mengumumkan dua hari cuti peristiwa tambahan sempena Hari Raya Aidilitri dan perlawanan akhir Piala FA sepanjang tahun ini. – KOSMO! ONLINE


Lelaki tersangkut dalam paip pembetung
Oleh KOSMO!

12 November 2022, 7:30 pm
MOSCOW – Seorang lelaki di Russia mengalami detik cemas apabila tersekat di dalam sebatang paip pembetung selebar 30 sentimeter selepas memanjat masuk ke dalamnya tanpa sebab munasabah, lapor akhbar Daily Star semalam.
Anggota penyelamat terpaksa mengambil masa selama tujuh jam untuk mengeluarkan Evgeny Titov, 21, dari paip pembetung itu di sebuah tempat letak kereta di Lapangan Terbang Pulkovo, Saint Petersburg.
Titov melakukan perjalanan ke Saint Petersburg untuk melawat seorang rakan, tetapi mendakwa bahawa dia tidak ingat bagaimana boleh masuk ke dalam paip itu.
Dia merangkak sejauh 12 meter (m) di sepanjang pembetung sebelum tersekat dan terpaksa meminta bantuan.
Operasi menyelamatkan mangsa melibatkan pemotongan tar, menggali lubang sedalam 6 m dan membuka paip pembetung untuk membebaskan Titov yang tidak berbaju.
Dia dibawa ke unit rawatan rapi sebuah hospital tempatan untuk dirawat akibat hipotermia dan kemudian dipindahkan ke jabatan lain.

Agensi penguatkuasaan undang-undang percaya Titov mabuk ketika kejadian namun, dia menafikan perkara itu.
Media tempatan melaporkan bahawa Titov mungkin perlu bertanggungjawab dari segi kos atas segala kerosakan yang ditimbulkan oleh tindakannya. – Agensi


PRU15: Shahril Hamdan gemakan suara hati orang muda Alor Gajah
Oleh KOSMO!

12 November 2022, 7:51 pm
ALOR GAJAH: Calon Barisan Nasional (BN) kerusi Parlimen Alor Gajah, Shahril Sufian Hamdan mengutamakan kepentingan generasi muda dengan menetapkan lima petunjuk prestasi utama (KPI) sebagai manifesto pada Pilihan Raya Umum Ke-15 (PRU15).
Ia bagi membolehkan masyarakat terutama generasi muda menilai prestasinya sebagai wakil rakyat, jika mendapat mandat.
Naib Ketua Pemuda UMNO itu berkata, lima KPI tersebut pula boleh diukur dalam tempoh enam bulan, setahun, empat tahun dan lima tahun.
Katanya, semua KPI itu tertumpu kepada penyediaan peluang pekerjaan, peningkatan gaji penduduk, infrastruktur, kualiti pendidikan serta aspek kebudayaan dan adat resam.
“Saya mencadangkan lima KPI terletak di bahu saya. Yang pertama mampukah dalam tempoh menjadi Ahli Parlimen kita menambah peluang pekerjaan. Kedua mampukah saya menjadi Ahli Parlimen, kita meningkatkan pendapatan purata penduduk Alor Gajah.
“Ketiga, mampukah kita naik taraf infrastruktur, KPI keempat mampukah saya perkasakan akses dan kualiti pendidikan dan kelima mampukah saya menaikkan martabat kebudayaan serta adat semua lapisan masyarakat di Alor Gajah,” katanya kepada pemberita selepas Program Suara Hati Orang Muda Alor Gajah di Rembia, di sini malam ini.

Pada PRU15, Shahril yang juga Ketua Penerangan UMNO ditentang tiga lawan iaitu penyandang kerusi daripada Perikatan Nasional (PN), Datuk Seri Mohd. Redzuan Md. Yusof; calon Pakatan Harapan (PH), Adly Zahari dan calon Gerakan Tanah Air (GTA), Muhammad Nazriq Abdul Rahman.
Mengulas lanjut, Shahril berkata, beliau turut bercadang melaksanakan sesi dialog awam setiap dua atau tiga bulan selepas bergelar Ahli Parlimen Alor Gajah kelak.
Jelasnya, dalam sesi tersebut akan dibentangkan perkara yang berjaya atau gagal dilakukannya serta membolehkan masyarakat berdialog secara langsung.
“Saya rasa ini adalah satu pembaharuan yang perlu dilaksanakan sebagai calon muda dalam satu kepemimpinan, kalau saya diberi peluang menang PRU15 ini,” katanya. – KOSMO! ONLINE


Gempa bumi kuat gegar rantau kepulauan Fiji
Oleh HARRITH HISHAM

12 November 2022, 5:38 pm
PETALING KAYA – Gempa bumi kuat dengan ukuran 5.3 skala Richter menggegar rantau kepulauan Fiji hari ini.
Kejadian pada pukul 3.09 petang itu dilaporkan berpusat pada jarak 411 kilometer (km) Tenggara dari Laucala, Fiji.
Menurut Jabatan Meteorologi (MetMalaysia), gempa bumi itu berlaku di 20.2 darjah selatan dan 178.3 darjah barat.
“Kedalamannya direkodkan sejauh 593 km, namun tiada ancaman tsunami kepda Malaysia.
Sementara itu, menurut laporan Jabatan Sumber Mineral Fiji (Bahagian Seismologi), gempa bumi tersebut adalah kejadian ketiga yang dilaporkan sejak 9 November lalu.
Bagaimanapun, amaran ancaman tsunami yang dikeluarkan semalam telah dibatalkan hari ini. – KOSMO! ONLINE


PRU15: Ceramah politik jangan memecah-belahkan masyarakat
Oleh KOSMO!

12 November 2022, 7:40 pm
SUNGAI PETANI – Ceramah Pilihan Raya Umum ke-15 (PRU15) yang tidak profesional dan melampau seperti mengeluarkan dalil atau fatwa sendiri boleh memecah-belahkan masyarakat.
Naib Presiden UMNO, Datuk Seri Mahdzir Khalid berkata, kempen ekstrem seperti itu perlu dielakkan kerana pengundi sudah bijak membuat keputusan sendiri.
“Saya ingat tak payah buat fatwa dalil-dalil macam-macamlah dalam musim-musim ini, jadi banyak kali dah cerita pasal dalil ini pun dah jadi sesuatu yang dimomokkan macam-macam.
“Kita pergi secara profesional lawan (PRU). Rakyat ada pemikiran sendiri dan rakyat (tahu) membuat keputusan.
“Kalau rakyat memberi sokongan kepada Barisan Nasional, (BN) ucap terima kasih,” katanya kepada media selepas Majlis Pelancaran Jentera Pilihan Raya Parlimen Sungai Petani hari ini.
Beliau diminta mengulas kenyataan Ketua Pemuda Pas Sik, Mohd Shahiful Mhd Nasir mengeluarkan hukum masuk neraka jika rakyat mengundi BN pada PRU15.

Mohd Shahiful bagaimanapun kemudian tampil memohon maaf ekoran keterlanjurannya membuat kenyataan menerusi satu rakaman video.
Mahdzir yang juga Menteri Pembangunan Luar Bandar berkata, ketika ini setiap pemimpin parti politik perlu bersederhana semasa berkempen selain yakin dengan penyokong masing-masing.
“Kita tak perlu memecah-belahkan orang,” katanya. – KOSMO! ONLINE


Lelaki terselamat selepas jatuh dalam cecair aluminium mendidih
Oleh KOSMO!

12 November 2022, 5:30 pm
BERN, Switzerland – Seorang juruelektrik berusia 25 tahun di Switzerland terselamat selepas terjatuh ke dalam relau yang mengandungi cecair aluminium yang menggelegak pada suhu 720 darjah Celsius, lapor akhbar Daily Star semalam.
Walaupun mengalami kesakitan akibat terjatuh, lelaki itu sempat keluar dari relau tersebut dan kini dirawat di hospital kerana mengalami kesan lecur.
Kejadian itu berlaku Khamis lalu di bandar St. Gallen, timur laut Switzerland. Mangsa dikatakan sedang bekerja di lokasi tersebut sebelum terjatuh melalui pintu ke dalam cecair logam panas.
Walaupun mengalami kesakitan akibat bahagian kaki sehingga paras lututnya tenggelam dalam cecair aluminum, mangsa berjaya keluar dari relau tersebut.
Selepas penggera dibunyikan, doktor dan paramedik bergegas ke tempat kejadian sebelum helikopter ambulans milik sebuah perkhidmatan penyelamat udara tiba untuk membawanya ke hospital.
Juruelektrik itu dilaporkan melecur dan cedera parah dalam kemalangan tersebut.

Polis tempatan kini menyiasat bagaimana kejadian ngeri itu berlaku. – Agensi


Bertembung PRU15, konsert Slank ditunda
Oleh HANISAH SELAMAT

12 November 2022, 4:51 pm
PETALING JAYA – Konsert 4 Dekad Slank yang dijadualkan berlangsung pada 19 November ini ditunda ke 25 Disember depan susulan pertembungan dengan tarikh Pilihan Raya Umum ke-15 (PRU15).
Penganjurnya, TBRW Global berkata, keputusan menganjakkan konsert band rock popular Indonesia itu dibuat selepas mengambil kira beberapa faktor terutama berkenaan pertindihan tarikh dengan PRU15.
“Selepas berbincang dengan pihak atasan, disebabkan tarikh konsert yang bertindih dengan PRU15, TBRW Global memutuskan untuk menunda Konsert 4 Dekad Slank ke tarikh baharu iaitu 25 Disember.
“Keputusan ini diambil untuk mengelakkan sebarang kemungkinan selain memastikan keselesaan dan keselamatan semua pengunjung konsert,” katanya.
Pada masa sama, pihak penganjur turut meminta maaf atas segala kesulitan kepada semua yang terlibat dalam menjayakan konsert tersebut.
Konsert bersempena ulang tahun ke-40 band tersebut dijadualkan berlangsung di Zepp Kuala Lumpur dengan mengundang Ratu Rock Ella sebagai artis jemputan.

Slank terkenal dengan lagu I Miss U but I hate U dijangka beraksi dalam persembahan selama dua jam dengan dendangan untaian hit mereka sepanjang empat dekad dalam industri muzik.
Ditubuhkan pada 26 Disember 1983 di Jakarta dengan gelaran Gang Potlot, Slank muncul dengan album Suit-suit.. Hehehe (Gadis Sexy) pada 1990.
Kali terakhir mereka meluncurkan album pada 1 Januari tahun lalu berjudul Vaksin Slank.
Sehingga kini, band tersebut menghasilkan 24 buah album selain pernah muncul dengan beberapa album runut bunyi seperti Get Married, Get Married 2 dan Generasi Biru The Movie.
Mereka pernah merangkul pelbagai anugerah seperti empat kali memenangi Album Rock Terbaik, Anugerah Musik Indonesia dan Anugerah Most Favorite Band, Anugerah MTV Indonesia. – KOSMO! ONLINE


Baki jemaah umrah tunggu Imam Mahdi selamat dibawa pulang
Oleh AMREE AHMAD

12 November 2022, 5:16 pm
PUTRAJAYA – Seramai 23 lagi jemaah umrah rakyat negara ini yang terkandas di Arab Saudi selamat tiba di Lapangan Terbang Antarabangsa Kuala Lumpur (KLIA), Sepang dekat sini hari ini.
Wisma Putra dalam satu kenyataan berkata, kumpulan itu tiba di KLIA dengan menaiki pesawat Malaysia Airlines penerbangan MH8023 dari Lapangan Terbang Antarabangsa Raja Abdulaziz, Jeddah.
“Mereka berlepas pada pukul 11.33 malam semalam (4.33 pagi waktu Malaysia) dan selamat mendarat pukul 1.21 tengah hari tadi,” kata kenyataan itu.
Katanya, kerajaan Malaysia berjaya membawa pulang kesemua 63 jemaah umrah yang terkandas di negara itu sejak Jun lalu.
Kumpulan pertama seramai 36 orang sudah tiba pada 4 November lalu, manakala kumpulan kedua seramai empat orang tiba pada 7 November lalu.
Pada 8 Oktober lalu, Wisma Putra menyelaraskan usaha penghantaran balik kumpulan jemaah umrah dari satu gerakan tarekat yang berpusat di Negeri Sembilan.

Kumpulan itu yang terdiri daripada 28 dewasa dan 35 kanak-kanak itu merupakan pengikut kumpulan Naqsyabandiah Al-Khalidiyyah yang tiba di Arab Saudi pada Mac lalu.
Gerakan itu dipercayai konon merancang untuk menunggu kemunculan Imam Mahdi di Arafah pada hari wukuf lalu, namun hampa apabila langsung tidak dibawa ke Mekah.
Mengulas lebih lanjut, Wisma Putra berkata, penyelarasan turut dilakukan bersama pihak Kedutaan Besar Malaysia di Riyadh dengan kerjasama Konsul Jeneral Malaysia di Jeddah.
“Urusan penghantaran pulang mereka dilaksanakan dengan mematuhi segala peraturan dan undang-undang yang ditetapkan kerajaan Arab Saudi,” ujar kenyataan itu.
Warga Malaysia turut dinasihatkan agar sentiasa mematuhi perundangan negara tuan rumah bagi mengelakkan sebarang kesulitan sepanjang berada di luar negara.- KOSMO! ONLINE


Remaja 15 tahun terjatuh jambatan ditemui lemas
Oleh IVAN AMIRUL

12 November 2022, 5:23 pm
KOTA KINABALU – Seorang remaja lelaki yang hilang selepas terjatuh Jambatan Yayasan Sabah semalam ditemui lemas berhampiran Menara Kinabalu di sini hari ini.
Mayat mangsa, Edgar Edelson Ajintap, 15, ditemui pada pukul 7.35 pagi oleh nelayan sebelum melaporkan penemuan itu kepada Pusat Kawalan Tempat Kejadian (PKTK), Jabatan Bomba dan Penyelamat Malaysia (JBPM) Sabah.
Pasukan Penyelamat Di Air (PPDA) bergegas ke lokasi dan menemui mayat mangsa dalam keadaan terapung.
Jurucakap Pusat Gerakan Operasi JBPM Sabah berkata, operasi pencarian hari kedua disambung semula pada pukul 6.30 pagi tadi.
“Operasi mencari dan menyelamat dijalankan dengan kaedah ‘surface’ menggunakan bot di sekitar kawasan kejadian hingga ke Sungai Likas. Mangsa ditemui di hadapan bangunan Menara Kinabalu kira-kira satu kilometer dari PKTK.
“Identiti mangsa disahkan oleh keluarganya yang berada di lokasi kejadian,” katanya dalam kenyataan di sini hari ini.

Dalam kejadian kira-kira pukul 6 pagi semalam, seorang saksi mendakwa melihat seorang lelaki terjatuh sebelum membuat laporan. Pasukan bomba yang tiba di lokasi melancarkan operasi SAR namun gagal menemui mangsa sebelum operasi ditangguhkan petang semalam. – KOSMO! ONLINE


Russia perlu seminggu undur tentera dari Kherson – Kiev
Oleh KOSMO!

12 November 2022, 5:00 pm
KIEV – Menteri pertahanan, Oleksii Reznikov memaklumkan bahawa Russia akan mengambil masa sekurang-kurangnya seminggu untuk mengundurkan tentera dari bandar Kherson, selatan Ukraine, lapor laman berita Wion News kelmarin.
Musim sejuk juga katanya, akan melambatkan operasi di medan perang dan memberi peluang kepada kedua-dua pihak untuk ‘rehat dan rawat’.
Dalam satu temu bual di Kiev, Reznikov memberitahu, Russia mempunyai 40,000 askar di Kherson dan pegawai perisikan mendedahkan bahawa pasukan tentera itu kekal di bandar tersebut, kawasan sekitarnya serta tebing sebelah barat Sungai Dnipro.
“Bukan semudah itu untuk mengundurkan tentera dari Kherson lebih-lebih lagi dalam masa satu atau dua hari. Pengunduran tentera Russia akan mengambil masa sekurang-kurangnya satu minggu,” kata Reznikov.
Russia pada Rabu lalu berkata, tenteranya akan berundur dari tebing barat Sungai Dnipro, termasuk Kherson. Bandar itu merupakan satu-satunya ibu negeri wilayah yang ditawan Moscow sejak tentera Kremlin menyerang Ukraine pada Februari lalu.
Reznikov berkata, langkah Russia itu akan membebaskan pasukan tentera kedua-dua belah pihak untuk berperang di tempat lain.

Ukraine, katanya, mempunyai pasukan keselamatan dan seramai 1 juta anggota untuk mengawal sempadan 2,500 kilometer (km) dengan Belarus, Russia dan wilayah Ukraine yang dirampas Moscow.
Kemungkinan Russia meletupkan Empangan Kakhovka ketika berundur juga tidak munasabah kerana berisiko mengorbankan askarnya sendiri.
“Jika anda menyemak landskap daerah ini, anda akan lihat bentuk muka bumi tebing barat adalah lebih tinggi berbanding tebing timur.
“Ini bermakna air akan melimpah ke timur dan mereka (Russia) akan merisikokan tenteranya,” kata Reznikov. – Agensi


Lagu SFMM37 dinyanyikan Wani Kayrie, Ernie okey
Oleh NUR AL-FAIRUZA SYARFA NOR SAIDI

12 November 2022, 5:16 pm
PETALING JAYA – Penyanyi bersuara lunak, Ernie Zakri mendedahkan bahawa persembahan lagu Berakhirlah Pencarianku bergandingan dengan Hafiz Suip pada Separuh Akhir Muzik-Muzik ke-37 (SFMM37) akan digantikan dengan orang lain.
Itu merupakan keputusan syarikat rakaman Rocketfuelent dan Nova Music dengan persetujuan komposer Ikhwan Fatanna dan Wan Saleh yang meletakkan Wani Kayrie dan Ahmad Syafiq sebagai pengganti.
Menurut pemilik nama sebenar Nur Ernie Shahirah Zakri, 30, dia baru mengetahui tentang penggantian tempatnya pada minggu lepas dan menerima keputusan tersebut dengan hati terbuka.
“Saya hanya layak memberi kenyataan sebagai penyanyi. 100 peratus keputusan bukan di tangan saya walaupun rasa agak janggal penyanyi lain berada di atas pentas membawakan lagu saya.
“Mereka (syarikat rakaman) yang membuat keputusan tentang lagu tersebut dan saya rasa ini bukan suatu perkara negatif kerana dapat memberi peluang buat Wani Kayrie.
“Mungkin tiada rezeki untuk saya nyanyikan Berakhirlah Pencarianku dan ada baiknya kerana saya dapat memberikan fokus lebih kepada Korban,” katanya.

Ernie berkata demikian ketika pada sidang akhbar SFMM37 di Nero Event Space, PJ PAC One Utama, Damansara Utama semalam.
Pada masa sama, isteri kepada Syamel itu juga sempat menitipkan sokongan buat Wani Kayrie dan sanggup membantu penyanyi itu jika berdepan masalah sepanjang latihan.
“Ini merupakan satu peluang yang bagus untuk Wani meneroka lebih lagi tentang bidang muzik.
“Kalau berada di tempat Wani sekalipun, saya terus akan ambil sebagai cabaran untuk menapak dalam industri muzik.
“Kalau Wani perlukan apa-apa nasihat atau tip boleh hubungi saya terus,” ujar pelantun lagu Gundah itu.
Terdahulu, Ernie layak bertanding dalam SFMM 37 dengan lagu Korban hasil ciptaan sendiri dan Berakhirlah Pencarianku berduet bersama Hafiz Suip yang akan berlangsung pada 25 dan 26 November ini. – KOSMO! ONLINE


PRU15: Majlis Maulidur Rasul satukan empat calon Parlimen Kemaman
Oleh NIK NUR IZZATUL HAZWANI NIK ADNAN

12 November 2022, 4:21 pm
KEMAMAN – Majlis Maulidur Rasul anjuran bekas Ahli Dewan Undangan (ADUN) Air Putih, Ismail Harun menyatukan empat calon bagi kerusi Parlimen Kemaman di Masjid Al Mahabbah, Bukit Mentok di sini hari ini.
Kesemua calon iaitu calon Barisan Nasional, Datuk Seri Ahmad Said; Che Alias Hamid (Perikatan Nasional); Hasuni Sudin (Pakatan Harapan) dan Rosli Ab. Ghani (Parti Pejuang Tanah Air) bersatu dalam satu majlis sejak kempen Pilihan Raya Umum ke-15 (PRU15) lapan hari lalu.
Mereka meluangkan masa hampir setengah jam memeriahkan majlis tersebut bersama lebih 500 penduduk bermula pada pukul 12.20 tengah hari.
Meskipun berlainan ideologi dan fahaman politik, mereka dilihat bersama-sama bersatu menyantuni pengundi selain turut bergurau senda serta mengambil peluang merakam gambar bersama.
Pada Pilihan Raya Umum ke-14 (PRU14), Che Alias Hamid dari Pas menewaskan Datuk Seri Ahmad Shabery Cheek (BN) dan Mohd. Huzaifah Md. Suhaimi (Parti Keadilan Rakyat) dengan majoriti 2,163 undi. – KOSMO! ONLINE


Twitter henti sementara langganan ‘blue tick’
Oleh KOSMO!

12 November 2022, 4:44 pm
SAN FRANCISCO, CALIFORNIA – Twitter menghentikan sementara perkhidmatan langganan tanda semak biru (blue tick) selepas kemunculan ramai penipu yang menggunakan ciri itu untuk menyamar sebagai jenama dan tokoh terkenal, lapor agensi berita United Press International (UPI) semalam.
Pengguna Twitter sebelum ini perlu membayar yuran AS$7.99 (RM37) sebulan untuk membolehkan akaun mereka disahkan.
Sebilangan pengguna yang telah membayar untuk pengesahan itu mendapati tanda semak biru pada akaun mereka hilang.
Pengiklan-pengiklan terkemuka juga menghentikan sementara paparan iklan di platform itu kerana bimbang menyampaikan maklumat yang salah.
Sebuah syarikat pengiklanan utama, Interpublic Group menasihatkan klien-klien untuk menghentikan sementara semua iklan di platform mereka sekurang-kurangnya seminggu selepas Elon Musk mengambil alih Twitter. Antara klien syarikat itu termasuk Nintendo, CVS dan Unilever.
Sebilangan kakitangan utama, termasuk ketua penyederhanaan kandungan Twitter, dipecat secara tiba-tiba berikutan pengambilalihan Musk.

Kenyataan awam daripada bekas-bekas pekerja Twitter pula menimbulkan kebimbangan bahawa platform itu mungkin lebih dipenuhi dengan berita palsu dan ucapan kebencian.
Pada Oktober lalu, Musk mengumumkan bahawa beliau akan berusaha mewujudkan ‘majlis penyederhanaan kandungan’ untuk menangani isu-isu di platform media sosial tersebut. – Agensi


PRU15: Tiada akta wajibkan calon isytihar harta – PM
Oleh ABDUL RASHID ABDUL RAHMAN

12 November 2022, 5:05 pm
BERA – Perdana Menteri Datuk Seri Ismail Sabri Yaakob berkata, tiada akta yang mewajibkan calon kerusi Parlimen atau Dewan Undangan Negeri (DUN) mengisytiharkan harta sebaliknya ia boleh dilakukan atas kerelaan sendiri.
Sebaliknya Perdana Menteri berkata, hanya Menteri dan Timbalan Menteri yang dilantik dalam Kabinet akan diwajibkan untuk mengisytiharkan harta masing-masing.
“Kita buat perkara yang termasuk dalam akta, apabila sudah menang nanti Ahli Parlimen juga diminta untuk isytihar harta dulu tetapi tidak semua mengisytiharkan harta kerana tiada keperluan.
“Ahli Parlimen boleh berniaga tetapi Menteri, Timbalan Menteri wajib isytiharkan harta,”katanya dalam sidang akhbar pada Karnival Keluarga Malaysia Anak Muda Gegor Bera di Dewan Konvensyen Majlis Daerah Bera di sini hari ini.
Pada 2 November lalu,Timbalan Presiden PKR, Rafizi Ramli yang juga calon Pakatan Harapan (PH) bagi Parlimen Pandan mengisytiharkan hartanya dengan nilai aset bersih dianggarkan kira-kira  RM18.85 juta.
Pengisytiharan itu dibuat susulan syarat PKR supaya semua calon parti itu dalam Pilihan Raya Umum Ke-15 (PRU15)  berbuat demikian.

Ekoran tindakan Rafizi, Suruhanjaya Pencegahan Rasuah Malaysia (SPRM) memulakan siasatan terhadap perisytiharan harta Timbalan Presiden PKR tersebut selepas suruhanjaya itu mendapati wujud asas untuk berbuat demikian.
Mengulas lanjut, Ismail Sabri berkata, apa yang dilakukan oleh Rafizi adalah keputusannya sendiri dan kini beliau sudah disiasat oleh SPRM.
Menurutnya, Rafizi juga mungkin akan disiasat mengikut Akta Pengubahan Wang Haram dan Pencegahan Pembiayaan Keganasan (AMLA) susulan pengisytiharan hartanya.
“Ada yang menjadikan isu ini sebagai modal politik untuk menjadi perangkap kepada mereka yang tidak turut berbuat perkara sama,” katanya. – KOSMO! ONLINE


PRU15: UMNO tak rosak, cuma perlu diterajui generasi muda – KJ
Oleh KOSMO!

12 November 2022, 4:31 pm
SUNGAI BULOH – Calon Barisan Nasional (BN) bagi Parlimen Sungai Buloh, Khairy Jamaluddin Abu Bakar menegaskan kenyataannya yang mahu ‘membersihkan’ UMNO bukanlah merujuk kepada parti itu rosak, sebaliknya beliau ingin melihat kebangkitan generasi muda sebagai pemimpin baharu.
Penyandang kerusi Parlimen Rembau itu berkata, generasi baharu mesti memberi aspirasi kepada orang ramai bahawa UMNO sedang berubah dengan menampilkan sebahagian besar calon muda dan baharu pada Pilihan Raya Umum ke-15 (PRU-15).
“Maksudnya, UMNO dan BN adalah pilihan terbaik, tapi orang ramai hendak melihat kepada generasi baharu, kepimpinan baharu dalam UMNO, itu maksud saya.
“Bukan saya maksudkan parti itu rosak, parti tidak rosak, cuma kita hendak melihat satu kebangkitan generasi kepemimpinan yang baharu dengan Datuk Seri Ismail Sabri Yaakob sebagai pemimpin kita.
“Di belakang beliau (Ismail Sabri) ada pelapis pemimpin muda, saya dan rakan-rakan serta ramai calon muda kali ini, kalau kita lihat, generasi baharu ini mesti bagi aspirasi kepada orang ramai bahawa UMNO sedang berubah dengan calon-calon muda baharu dengan saya hendak bersama mereka,” katanya kepada pemberita selepas Progran Ramah Mesra Bersama Pelajar Tahfiz Darul Ulum Az Zahra di sini, hari ini.
Terdahulu, Khairy Jamaluddin ketika berucap di satu majlis silaturahim malam tadi di sini secara terbuka mengakui tidak menggemari segelintir pemimpin UMNO dan mahu ‘membersihkan’ parti itu, jika berjaya menawan Parlimen Sungai Buloh pada PRU15.

Katanya, semua pihak perlu mengakui bahawa UMNO harus berubah untuk kembali menjadi parti yang boleh dibanggakan dan menjadi wadah politik yang bersih seperti suatu ketika dahulu.
Susulan daripada kenyataan beliau itu, pelbagai persoalan dan spekulasi mula timbul dalam kalangan orang ramai mengenai parti tersebut. – KOSMO! ONLINE


Tuan Ibrahim akan saman Rafizi selepas 7 hari
Oleh HARRITH HISHAM

12 November 2022, 4:21 pm
PETALING JAYA – Menteri Alam Sekitar dan Air, Tuan Ibrahim Tuan Man akan mengambil tindakan undang-undang terhadap Timbalan Presiden Parti Keadilan Rakyat (PKR), Rafizi Ramli jika tiada permohonan maaf dibuat dalam tempoh tujuh hari.
Ia susulan dakwaan yang dibuat Rafizi sebelum ini berkaitan Timbalan Presiden Pas itu meluluskan projek bernilai RM2 bilion secara rundingan terus kepada syarikat sama iaitu Mangkabumi Sdn. Bhd.
Namun, semalam Rafizi mengadakan sidang media dan mendakwa mempunyai bukti tentang perkara itu.
Bagaimanapun, Tuan Ibrahim berkata, kenyataan yang dikeluarkan pada sidang media tersebut hanya menguatkan lagi sangkaan ramai bahawa Rafizi membuat tuduhan palsu dan berniat jahat.
“Rafizi membuat tuduhan bawah Kementerian Alam Sekitar dan Air (KASA) dan menyatakan bahawa surat bertarikh 7 Oktober telah dikeluarkan oleh Ketua Setiausaha Perbendaharaan.
“Berdasarkan surat tersebut, adalah jelas bahawa kelulusan terbabit bukanlah dibuat oleh saya atau KASA dan ia dikeluarkan sebelum Parlimen dibubarkan,” katanya dalam satu kenyataan hari ini.

Mengulas lanjut, calon Parlimen Kubang Kerian itu juga menyifatkan penjelasanan yang dibuat oleh Rafizi itu gagal sama sekali mendedahkan bukti keterlibatan beliau dalam projek berkenaan.
“Oleh demikian, terbukti dengan jelas bahawa semua kenyataan Rafizi adalah satu fitnah bagi menghancurkan reputasi saya.
“Saya telah mengarahkan peguam, Tetuan Yufarizal Aziz & Zaid untuk mefailkan saman fitnah terhadap Rafizi sebaik menerima jawapan bertulis daripada peguamnya atau selepas tamat tempoh tujuh hari yang diberikan,” ujarnya.
Terdahulu Kosmo! melaporkan Tuan Ibrahim telah mengeluarkan surat tuntutan melalui peguamnya agar Rafizi membuat permohonan maaf dalam tempoh tujuh hari sehingga 17 November ini. – KOSMO! ONLINE


Rakyat terkesan akibat pandemik terus diberi perhatian – PM
Oleh ABDUL RASHID ABDUL RAHMAN

12 November 2022, 4:04 pm
BERA – Perdana Menteri, Datuk Seri Ismail Sabri Yaakob berkata, kerajaan terus memberi perhatian kepada rakyat yang terkesan akibat pandemik Covid-19 termasuk mereka yang kehilangan pekerjaan.
Beliau berkata, komitmen kerajaan dapat dilihat melalui Kementerian Sumber Manusia yang sentiasa mengambil langkah memastikan kebajikan pekerja dan majikan termasuk mereka yang terlibat dalam ekonomi baharu seperti Gig.
“Jika pada tahun 2020 hanya segelintir gig riders dilindungi kini lebih 260,000 mendapat perlindungan di bawah Skim Keselamatan Sosial Pekerjaan Sendiri (SKSPS) Perkeso, setelah kerajaan turut menyumbang kepada carumannya.
“Selain itu program kemahiran semula dan penjanaan pendapatan juga diperkenalkan untuk mereka yang kehilangan pekerjaan dan pendapatan apabila syarikat-syarikat yang menjadi tempat mereka bekerja terpaksa mengurangkan operasi atau ditutup,” katanya ketika berucap pada Karnival Keluarga Malaysia Anak Muda Gegor Bera di Dewan Konvensyen Majlis Daerah Bera di sini hari ini.
Dalam pada itu katanya, komitmen kerajaan membantu masyarakat yang terjejas dapat dilihat apabila di bawah sistem insurans pekerjaan ditawarkan Perkeso, seramai 188,526 Keluarga Malaysia telah menerima manfaat faedah kewangan berjumlah RM1 bilion.
Katanya, itu belum mengambil kira pampasan dan bantuan perkhidmatan pekerjaan yang turut diberikan kepada individu terbabit.

Dalam pada itu, Ismail Sabri berkata, program Penjana Human Resources Development Corporation (HRDCorp) telah berjaya memberikan latihan semula kepada hampir 100,000 Keluarga Malaysia daripada pelbagai latar belakang dengan peruntukan RM500 juta sepanjang tahun 2020 hingga 2021.
“Hakikatnya kesan Covid-19 bukan alasan untuk Keluarga Malaysia khususnya kumpulan B40 mengalah sebaliknya mengambil peluang untuk menambah baik ekonomi keluarga menerusi peluang-peluang yang disediakan kerajaan,” katanya.
Sementara itu, beliau berkata, impak positif daripada program JaminKerja-Insentif Penggajian yang dilaksanakan oleh Perkeso telah diteruskan dalam Bajet 2023.
Beliau memberitahu, berdasarkan statistik Perkeso sehingga 28 Oktober tahun ini, jumlah permohonan yang diterima adalah sebanyak 65,774 orang dengan penglibatan 8,513 majikan.
Justeru beliau berharap para majikan memanfaatkan Program JaminKerja-Insentif Penggajian yang menawarkan insentif kewangan kepada majikan sehingga RM42,000 untuk tempoh 12 bulan bagi setiap pekerja baharu yang diambil bekerja.
“Inisiatif Jamin Kerja Keluarga Malaysia adalah manifestasi komitmen kerajaan dalam menyediakan peluang pekerjaan yang lebih menyeluruh dan menghasilkan pembangunan ekonomi lebih mampan.
“Kajian tahap penerimaan Rakyat Terhadap Kerajaan dan Dasar Keluarga Malaysia yang dilaksanakan oleh Ilham Centre baru-baru ini, mendapati 82.5 peratus rakyat mahu program JaminKerja diteruskan di masa hadapan,” ujarnya. – KOSMO! ONLINE


SPRM sedia siasat dakwaan Rafizi berhubung projek RM2 bilion
Oleh ROSALWANI CHE SOH

12 November 2022, 4:12 pm
KOTA BHARU – Suruhanjaya Pencegahan Rasuah Malaysia (SPRM) sedia melakukan siasatan terhadap dakwaan Timbalan Presiden Parti Keadilan Rakyat (PKR), Rafizi Ramli berhubung kelulusan projek tebatan banjir bernilai RM2 bilion di Sungai Langat 2 sekiranya dakwaan itu berasas.
Ketua Pesuruhjaya SPRM, Tan Sri Azam Baki berkata, pihaknya setakat ini belum menerima sebarang laporan secara rasmi mengenai perkara tersebut, namun pihaknya sudah mengambil maklum mengenai kes terbabit.
Menurutnya, SPRM kini mengambil perhatian terhadap segala maklumat yang diterima termasuk laporan disiarkan di media.
“Selain itu, SPRM mengalu-alukan kedua-dua belah pihak termasuk Rafizi dan Menteri Alam Sekitar dan Air, Datuk Seri Tuan Ibrahim Tuan Man untuk memberi keterangan jika mereka bersedia.
“Saya difahamkan perkara ini telah dinafikan oleh Tuan Ibrahim dan surat tuntutan (Letter Of Demand) telah dikemukakan kepada Rafizi,” katanya ketika ditemui pemberita selepas menghadiri Majlis Pengurniaan Kehormatan Negeri Kelantan Sempena Hari Keputeraan Sultan Kelantan, Sultan Muhammad V Kali Ke-53 di Istana Balai Besar di sini hari ini.
Azam memberitahu, sekiranya perkara itu dapat dibuktikan kebenaran oleh Tuan Ibrahim, tiada keperluan untuk SPRM menjalankan siasatan lanjut.

Sementara itu Tuan Ibrahim berkata, beliau bersedia mengemukakan bukti berhubung dakwaan terbabit kepada SPRM.
Katanya, bagaimanapun, beliau sudah memberi notis menuntut Rafizi membuat permohonan maaf selama tujuh hari jika tiada penjelasan laporan polis akan dibuat.
Terdahulu, Rafizi pada satu sidang akhbar menuntut penjelasan daripada Tuan Ibrahim berhubung status projek kerja-kerja rancangan tebatan banjir Sungai Langat 2 bernilai RM2 bilion yang didakwa dalam proses mendapat kelulusan.
Rafizi mendakwa, berdasarkan sumber dalaman, kementerian itu sedang dalam proses untuk menganugerahkan tender tersebut secara rundingan terus kepada sebuah syarikat sedangkan ia tidak boleh dibuat oleh kerajaan sementara. – KOSMO! ONLINE


Pondan ‘maraton’ malam minggu
Oleh KOSMO!

12 November 2022, 3:17 pm
PETALING JAYA – Sebuah video memaparkan sekumpulan lelaki berperwatakan wanita yang dilihat lari bertempiaran ke beberapa laluan jalan menjadi tular di media sosial.
Situasi tersebut diibaratkan seperti aktiviti maraton yang disertai ‘pondan’ pada setiap malam minggu terutamanya di sekitar ibu kota.
Rata-rata netizen yang tinggal di kawasan bandar sering melihat situasi tersebut lebih-lebih lagi ketika golongan berkenaan sedang dikejar oleh pihak berkuasa atau individu tertentu.
Menjengah ke ruangan komen, pelbagai reaksi diberikan orang ramai dan ada netizen sempat berseloroh dengan situasi tersebut.
“Laju kakak, laju kakak, abang sado tengah kejar dari belakang, kakak lari lambat, nanti kena angkut naik lori,” kata Jebat.
“Lari pun masih kepit, ‘in character’ betul abang kakak kita ini, jangan lari sampai Australia sudah la,” selorh Mohd. Jimie.

“Laju juga mereka lari, abang polis pun tak boleh kejar macam ini,” ujar Kikie. – KOSMO! ONLINE


PRU15: Anwar diminta lapor dakwaan tentera undi awal dibayar RM300
Oleh ASLIZA MUSA

12 November 2022, 4:11 pm
LARUT – Pengerusi Pakatan Harapan (PH), Datuk Seri Anwar Ibrahim yang mendakwa ada anggota tentera mengundi pos di Parlimen Bera dibayar RM300 diminta tampil membuat laporan polis untuk siasatan lanjut.
Menteri Dalam Negeri, Datuk Seri Hamzah Zainudin berkata, siasatan terperinci akan dijalankan pihak polis bagi mengesahkan kesahihan dakwaan berkenaan.
“Kalau betul mereka (tentera) ini dibayar dan ada bukti, minta Anwar Ibrahim buat laporan polis. Undang-undang negara apabila ada laporan polis kita akan menjalankan siasatan secara mendalam,” katanya ketika ditemui pada program ramah mesra bersama warga Ibu Pejabat Polis Daerah (IPD) Selama di sini hari ini.
Beliau berkata demikian ketika mengulas dakwaan Anwar ketika berucap di satu majlis di Kuala Nerus, Terengganu bahawa ada anggota tentera dalam Parlimen Bera di Pahang sudah melaksanakan undi awal semalam.
Presiden PKR itu mendakwa, anggota tentera terbabit dibayar RM300 untuk berbuat demikian dan mempunyai bukti berkaitan dakwaannya itu.
Mengulas lanjut Hamzah turut memberi jaminan bahawa siasatan akan dilakukan secara adil meskipun ia didakwa berlaku di kawasan Perdana Menteri, Datuk Seri Ismail Sabri Yaakob.

“Siasatan akan dilakukan secara adil tidak kira di mana (dakwaan itu berlaku) sekalipun di Bera. Walaupun calon (yang bertanding) merupakan Perdana Menteri.
“Sebab itu kalau dia betul-betul yakin ada (unsur rasuah), tunjukkan bukti dan insya-Allah kita akan ambil tindakan dan ia adalah mengikut perundangan yang ada dalam negara,” katanya. – KOSMO! ONLINE


PRU15: Jangan gunakan agama, hukum sebagai bahan berkempen – KJ
Oleh KOSMO!

12 November 2022, 3:45 pm
SUNGAI BULOH – Calon Barisan Nasional (BN) bagi Parlimen Sungai Buloh, Khairy Jamaluddin Abu Bakar menegaskan agar calon-calon yang bertanding pada Pilihan Raya Umum ke-15 (PRU15) tidak menggunakan isu agama serta hukum sebagai bahan berkempen.
Katanya, Pas tidak wajar mengeluarkan kenyataan dengan mengatakan ‘undi BN, Pakatan Harapan (PH) masuk neraka’ ketika menjalankan kempen PRU15.
Menurut Penyandang kerusi Parlimen Rembau itu, tindakan Ketua Pemuda Pas Sik, Mohd. Shahiful Mhd. Nasir yang mengeluarkan hukum masuk neraka sekiranya rakyat mengundi PH dan BN jelas menunjukkan ia bertentangan dengan ajaran agama Islam.
“Itu memang tidak patut dibuat itu adalah satu kenyataan bertentangan dengan agama sendiri. Agama jangan kita gunakan sebagai sesuatu bahan berkempen.
“Perkara ini saya rasa kita sudah tinggalkan mengkafirkan ini, zaman 80-an punya politik saya rasa tidak patut dikatakan begitu,” katanya kepada pemberita selepas program Ramah Mesra Bersama Pelajar Tahfiz Darul Ulum Az Zahra, di sini, hari ini.
Terdahulu, Mohd. Saiful menerusi satu video yang dimuat naik di Facebook Pemuda Pas Sik, tampil memohon maaf atas keterlanjuran katanya itu.

Dalam perkembangan lain, Khairy Jamaluddin turut menyatakan kesediaannya bekerjasama dengan pusat-pusat tahfiz di sekitar Sungai Buloh untuk menganjurkan kelas mengaji secara dalam talian jika beliau dipilih menjadi Ahli Parlimen kawasan tersebut.
Katanya, usaha tersebut seiring dengan perkembangan teknologi semasa yang mana ia merupakan antara aspek utama yang ingin dibawa beliau menerusi Kata Janji Sungai Buloh seperti mana diumumnya dalam manifesto semalam. – KOSMO! ONLINE


Beli rumah mahal, terpaksa berkurung sebab bau
Oleh DIYANATUL ATIQAH ZAKARYA

12 November 2022, 3:28 pm
MELAKA – Kira-kira 2,000 penduduk di Ozana Residen di Bukit Katil di sini terpaksa berkurung selama tiga tahun di dalam rumah kerana tidak sanggup menghidu bau busuk dipercayai gas ammonia yang didakwa dilepaskan kilang berdekatan.
Menurut penduduk, S. Devindran, 37, sejak membeli dan menetap di kediaman itu pada 2019, dia dan keluarganya tidak berpeluang berehat di luar rumah kerana tidak tahan bau busuk udara yang seakan-akan bahan terbakar.
“Sewaktu mula-mula berpindah di sini, saya kerap mengalami migrain, begitu juga isteri. Selepas itu kami tidak lagi berehat di luar rumah kerana syak ia mungkin berpunca daripada udara tercemar.
“Kami mempunyai seorang anak perempuan berusia lima tahun, dia juga tidak dapat bermain di luar atau di taman permainan berdekatan dan terpaksa berkurung bersama kami,” katanya ketika ditemui pemberita di sini, hari ini.
Terdahulu, calon Barisan Nasional (BN) Parlimen Hang Tuah Jaya, Datuk Mohd. Ridhwan Mohd. Ali turun padang mendengar keluhan daripada penduduk di kawasan tersebut.
Sementara itu, Mohamad Mustafa Raja Mohamad, 45, pula memberitahu, dia dan keluarga turut merasai gegaran bunyi dihasilkan kilang berdekatan.

“Rumah saya terletak berhampiran kilang, jadi memang bunyi kerja-kerja pemprosesan itu kuat sampai pintu bilik.  Pintu gelangsar bergegar, macam mana kami nak selesa tinggal dalam keadaan ini?
“Saya beli rumah ini pada harga lebih RM600,000, namun ketika pembelian dibuat pihak pemaju membina rumah contoh jauh dari kilang perindustrian,” katanya.
Tambahnya, dia sudah membuat laporan kepada agensi berkaitan termasuk Jabatan Alam Sekitar (JAS), namun tiada sebarang perkembangan.
Dalam pada itu, Ariffin A. Ghani, 64, berkata, balkoni di tingkat atas kediamannya juga dipenuhi debu putih dipercayai berpunca daripada premis industri. -KOSMO! ONLINE


[KEMASKINI] Tiga beradik maut lepas pulang dari pusat tahfiz
Oleh NORHAFIZAN ZULKIFLI

12 November 2022, 3:57 pm
MARAN – Tiga beradik maut manakala seorang lagi cedera selepas kereta jenis Perodua Kancil yang mereka naiki terbabas di Kilometer 165, Lebuh Raya Pantai Timur di sini hari ini.
Mangsa yang meninggal dunia dikenali sebagai Ahmad Basyir Yusry, 27, Siti Fatimah Yusry, 20, dan Saiedah Yusry, 15.
ketika kejadian pada pukul 7 pagi itu, kereta tersebut dipandu oleh Siti Fatimah.
Adik perempuan mereka yang berusia 11 tahun pula cedera di kepala dan menerima rawatan di Hospital Sultan Haji Ahmad Shah (Hoshas) di Temerloh.
Siasatan mendapati kesemua mangsa dalam perjalanan pulang ke Johor selepas mengambil Saiedah di sebuah pusat tahfiz di Jerantut.
Ketua Polis Daerah Maran Deputi Superintendan Norzamri Abd. Rahman berkata, kereta dipandu mangsa dipercayai hilang kawalan sebelum berpusing ke kiri dan merempuh besi pembahagi jalan.

Menurut beliau, Siti Fatimah, Ahmad Basyir dan Saiedah meninggal dunia di tempat kejadian. Mayat mereka dihantar Unit Forensik Hospital Jengka di sini untuk dibedah siasat.
“Mangsa yang cedera pula dibawa ke Hospital Sultan Haji Ahmad Shah (HosHas) dan menerima rawatan di unit kecemasan hospital tersebut,” katanya.
Kes disiasat di bawah Seksyen 41 (1) Akta Pengangkutan Jalan 1987. Orang ramai yang menyaksikan kemalangan itu diminta tampil bagi membantu siasatan.
Sementara itu,. Timbalan Pengarah (Operasi) Jabatan Bomba dan Penyelamat Malaysia Pahang, Ismail Abdul Ghani berkata, lapan anggota bomba dari Balai Bomba Maran dikejarkan ke tempat kejadian.
Pihak bomba menggunakan peralatan khas untuk mengeluarkan mangsa yang tersepit di tempat duduk berikutan keadaan kereta yang remuk. -KOSMO! ONLINE